title: 2012/776/: Sklep Sveta z dne 6. decembra 2012 o stališču, ki se sprejme v imenu Evropske unije v okviru Pridružitvenega sveta, ustanovljenega s Sporazumom o pridružitvi med Evropsko gospodarsko skupnostjo in Turčijo, v zvezi s sprejetjem določb o koordinaciji sistemov socialne varnosti

text:
               13.12.2012

               SL

               Uradni list Evropske unije

               L 340/19

         SKLEP SVETA
   z dne 6. decembra 2012
   o stališču, ki se sprejme v imenu Evropske unije v okviru Pridružitvenega sveta, ustanovljenega s Sporazumom o pridružitvi med Evropsko gospodarsko skupnostjo in Turčijo, v zvezi s sprejetjem določb o koordinaciji sistemov socialne varnosti
   (2012/776/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 48 v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Sporazum o pridružitvi med Evropsko gospodarsko skupnostjo in Turčijo (1) (v nadaljnjem besedilu: Sporazum) in Dodatni protokol k Sporazumu z dne 23. novembra 1970 (2) (v nadaljnjem besedilu: Dodatni protokol) določata, da je treba prosto gibanje delavcev med Unijo in Turčijo zagotavljati postopno.

               (2)

               Člen 9 Sporazuma določa, da je v okviru področja uporabe Sporazuma vsaka diskriminacija na podlagi državljanstva prepovedana.

               (3)

               Člen 39 Dodatnega protokola določa, da mora Pridružitveni svet sprejeti ukrepe socialne varnosti za delavce s turškim državljanstvom, ki se gibljejo v Uniji, in za njihove družinske člane, ki stalno prebivajo v Uniji.

               (4)

               Kot prvi korak k izvajanju člena 39 Dodatnega protokola in člena 9 Sporazuma na področju socialne varnosti je Pridružitveni svet 19. septembra 1980 sprejel Sklep št. 3/80 o uporabi sistemov socialne varnosti držav članic Evropskih skupnosti za turške delavce in njihove družinske člane (3) (v nadaljnjem besedilu: Sklep št. 3/80).

               (5)

               Zagotoviti je treba, da se na področju socialne varnosti v celoti uporabljata člen 9 Sporazuma in člen 39 Dodatnega protokola.

               (6)

               Posodobiti je treba izvedbene določbe, ki so trenutno vključene v Sklep št. 3/80, da bodo odražale razvoj na področju koordinacije sistemov socialne varnosti Evropske unije (4).

               (7)

               Sklep št. 3/80 bi zato bilo treba razveljaviti in nadomestiti s sklepom Pridružitvenega sveta, ki bi v enem koraku izvajal ustrezne določbe Sporazuma in Dodatnega protokola v zvezi s koordinacijo sistemov socialne varnosti.

               (8)

               Primerno je, da se v zvezi s sprejetjem določb o koordinaciji sistemov socialne varnosti določi stališče, ki se v imenu Unije sprejme v Pridružitvenem svetu.

               (9)

               Stališče Unije v okviru Pridružitvenega sveta bi moralo temeljiti na priloženem osnutku sklepa –

         SPREJEL NASLEDNJI SKLEP:
   Člen 1
   Stališče, ki ga Evropska unija sprejme v okviru Pridružitvenega sveta, ustanovljenega s Sporazumom o pridružitvi med Evropsko gospodarsko skupnostjo in Turčijo, v zvezi s sprejetjem določb o koordinaciji sistemov socialne varnosti, temelji na osnutku sklepa Pridružitvenega sveta, priloženega temu sklepu.
   Predstavniki Unije v Pridružitvenem svetu se lahko o manjših spremembah tega osnutka sklepa dogovorijo, ne da bi bilo treba sprejeti dodaten sklep Sveta.
   Člen 2
   Ta sklep začne veljati na dan sprejetja.

      V Bruslju, 6. decembra 2012

            Za Svet

            Predsednica

         S. CHARALAMBOUS

      (1)  UL 217, 29.12.1964, str. 3687/64.

      (2)  UL L 293, 29.12.1972, str. 3.

      (3)  UL C 110, 25.4.1983, str. 60.

      (4)  Uredba (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti (UL L 166, 30.4.2004, str. 1); Uredba (ES) št. 987/2009 Evropskega parlamenta in Sveta z dne 16. septembra 2009 o določitvi podrobnih pravil za izvajanje Uredbe (ES) št. 883/2004 o koordinaciji sistemov socialne varnosti (UL L 284, 30.10.2009, str. 1); Uredba (EU) št. 1231/2010 Evropskega parlamenta in Sveta z dne 24. novembra 2010 o razširitvi uporabe uredb (ES) št. 883/2004 in (ES) št. 987/2009 na državljane tretjih držav, za katere se navedeni uredbi ne uporabljata le na podlagi njihovega državljanstva (UL L 344, 29.12.2010, str. 1).

      OSNUTEK
      SKLEPA št. …/… PRIDRUŽITVENEGA SVETA EU-TURČIJA
      z dne …
      v zvezi s sprejetjem določb o koordinaciji sistemov socialne varnosti
      PRIDRUŽITVENI SVET JE –
      ob upoštevanju Sporazuma o pridružitvi med Evropsko gospodarsko skupnostjo in Turčijo (1) in zlasti člena 22(3) Sporazuma,
      ob upoštevanju Dodatnega protokola z dne 23. novembra 1970 (2) in zlasti člena 39 Dodatnega protokola,
      ob upoštevanju naslednjega:

                  (1)

                  Sporazum o pridružitvi med Evropsko gospodarsko skupnostjo in Turčijo (v nadaljnjem besedilu: Sporazum) in Dodatni protokol k Sporazumu z dne 23. novembra 1970 (v nadaljnjem besedilu: Dodatni protokol) določata, da je treba prosto gibanje delavcev med Unijo in Turčijo zagotavljati postopno.

                  (2)

                  Člen 9 Sporazuma določa, da je v okviru področja uporabe Sporazuma vsaka diskriminacija na podlagi državljanstva prepovedana.

                  (3)

                  Člen 39 Dodatnega protokola določa koordinacijo sistemov socialne varnosti Turčije in držav članic ter načela za takšno koordinacijo.

                  (4)

                  Člen 39 Dodatnega protokola tudi določa, da mora Pridružitveni svet sprejeti ukrepe socialne varnosti za delavce s turškim državljanstvom, ki se gibljejo v Skupnosti, in za njihove družinske člane, ki stalno prebivajo v Skupnosti.

                  (5)

                  Kot prvi korak k izvajanju člena 39 Dodatnega protokola je Pridružitveni svet 19. septembra 1980 sprejel Sklep št. 3/80 o uporabi sistemov socialne varnosti držav članic Evropskih skupnosti za turške delavce in njihove družinske člane (3) (v nadaljnjem besedilu: Sklep št. 3/80).

                  (6)

                  Zagotoviti je treba, da se na področju socialne varnosti v celoti uporabljata člen 9 Sporazuma in člen 39 Dodatnega protokola.

                  (7)

                  Posodobiti je treba izvedbene določbe, ki so trenutno vključene v Sklep št. 3/80, da bodo odražale razvoj na področju koordinacije sistemov socialne varnosti Evropske unije.

                  (8)

                  Uredba (EU) št. 1231/2010 (4) razširja uporabo določb Uredbe (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti (5) in Uredbe (ES) št. 987/2009 Evropskega parlamenta in Sveta z dne 16. septembra 2009 o določitvi podrobnih pravil za izvajanje Uredbe (ES) št. 883/2004 o koordinaciji sistemov socialne varnosti (6) na državljane tretjih držav, za katere se navedene določbe ne uporabljajo le na podlagi njihovega državljanstva. Uredba (EU) št. 1231/2010 že zajema načelo, da se – kar zadeva upravičenost do nekaterih dajatev – zavarovalne dobe, ki so jih turški delavci pridobili v različnih državah članicah, seštevajo, kakor je določeno v členu 39(2) Dodatnega protokola.

                  (9)

                  Sklep št. 3/80 bi zato bilo treba razveljaviti in nadomestiti s sklepom Pridružitvenega sveta, ki bi v enem koraku izvajal zadevne določbe Sporazuma v zvezi s koordinacijo sistemov socialne varnosti, ki jih vsebujeta Sporazum in Dodatni protokol.

                  (10)

                  V zvezi z uporabo načela nediskriminacije ta sklep razen pravice do izvoza nekaterih dajatev ne bi smel zagotavljati nobenih dodatnih pravic, ki izhajajo iz nekaterih dejstev ali dogodkov, nastalih na ozemlju druge pogodbenice, kadar se ta dejstva ali dogodki na podlagi zakonodaje prve pogodbenice ne upoštevajo.

                  (11)

                  Pri uporabi tega sklepa bi bilo treba pravico turških delavcev do družinskih dajatev pogojevati s tem, da njihovi družinski člani zakonito stalno prebivajo z njimi v državi članici, kjer so delavci zaposleni. Kadar družinski člani zakonito stalno prebivajo v drugi državi članici, se uporablja Uredba (EU) št. 1231/2010. Kar zadeva delavčeve družinske člane, ki stalno prebivajo v državi, ki ni država članica, npr. v Turčiji, ta sklep ne bi smel biti podlaga za upravičenost do družinskih dajatev.

                  (12)

                  Za lažjo uporabo pravil koordinacije bo morda treba določiti posebne določbe, ki bodo ustrezale posebnostim zakonodaje Turčije.

                  (13)

                  Da se zagotovi nemotena koordinacija sistemov socialne varnosti držav članic in Turčije, je treba vzpostaviti posebne določbe o sodelovanju med državami članicami in Turčijo ter med zadevno osebo in nosilcem pristojne države.

                  (14)

                  Da bi zaščitili osebe, za katere se uporablja ta sklep, in zagotovili, da ne izgubijo nobenih pravic zaradi začetka veljavnosti tega sklepa, bi bilo treba sprejeti prehodne določbe –

            SPREJEL NASLEDNJI SKLEP:
      DEL I

         SPLOŠNE DOLOČBE

      Člen 1
      Opredelitve
      1.   V tem sklepu:

                  (a)

                  „Sporazum“ pomeni Sporazum o pridružitvi med Evropsko gospodarsko skupnostjo in Turčijo;

                  (b)

                  „Uredba“ pomeni Uredbo (ES) št. 883/2004, kakor se uporablja v državah članicah Evropske unije;

                  (c)

                  „Izvedbena uredba“ pomeni Uredbo (ES) št. 987/2009;

                  (d)

                  „država članica“ pomeni državo članico Evropske unije;

                  (e)

                  „delavec“ pomeni:

                              (i)

                              za namene zakonodaje države članice osebo, ki opravlja dejavnost zaposlene osebe v smislu člena 1(a) Uredbe;

                              (ii)

                              za namene zakonodaje Turčije osebo, ki opravlja dejavnost zaposlene osebe v smislu navedene zakonodaje;

                  (f)

                  „družinski član“ pomeni:

                              (i)

                              za namene zakonodaje države članice družinskega člana v smislu člena 1(i) Uredbe;

                              (ii)

                              za namene zakonodaje Turčije družinskega člana v smislu navedene zakonodaje;

                  (g)

                  „zakonodaja“ pomeni:

                              (i)

                              v zvezi z državo članico zakonodajo v smislu člena 1(l) Uredbe, kakor se uporablja za dajatve, ki jih zajema ta sklep;

                              (ii)

                              v zvezi s Turčijo zakonodajo, kot se uporablja v Turčiji za dajatve, ki jih zajema ta sklep;

                  (h)

                  „dajatve“ pomenijo:

                              (i)

                              v zvezi z državo članico dajatve v smislu člena 3 Uredbe;

                              (ii)

                              v zvezi s Turčijo ustrezne dajatve, ki se uporabljajo v Turčiji;

                  (i)

                  „dajatve, ki se lahko izvozijo“ pomenijo:

                              (i)

                              v zvezi z državami članicami:

                                          —

                                          starostne pokojnine,

                                          —

                                          družinske in vdovske pokojnine,

                                          —

                                          pokojnine v primeru nesreč pri delu in poklicnih bolezni,

                                          —

                                          invalidske pokojnine,

                                    v smislu Uredbe, z izjemo posebnih denarnih dajatev, za katere se ne plačujejo prispevki, kakor so navedene v Prilogi X k Uredbi;

                              (ii)

                              v zvezi s Turčijo ustrezne dajatve, ki jih določa zakonodaja Turčije, z izjemo posebnih denarnih dajatev, za katere se ne plačujejo prispevki, kakor so navedene v Prilogi I k temu sklepu.

            2.   Drugi pojmi v tem sklepu imajo pomen, ki jim je dodeljen:

                  (a)

                  v Uredbi in Izvedbeni uredbi, če gre za države članice;

                  (b)

                  v ustrezni zakonodaji, ki se uporablja v Turčiji, če gre za Turčijo.

            Člen 2
      Osebe, za katere se ta sklep uporablja
      Ta sklep se uporablja za:

                  (a)

                  turške delavce, ki so ali so bili zakonito zaposleni na ozemlju države članice ter za katere velja ali je veljala zakonodaja ene ali več držav članic, ter za preživele osebe;

                  (b)

                  družinske člane delavcev iz točke (a), če ti družinski člani zakonito stalno prebivajo ali so zakonito stalno prebivali z zadevnim delavcem v času njegove zaposlitve v državi članici;

                  (c)

                  delavce, ki so državljani države članice in so ali so bili zakonito zaposleni na ozemlju Turčije ter za katere velja ali je veljala zakonodaja Turčije, in za preživele osebe ter

                  (d)

                  družinske člane delavcev iz točke (c), če ti družinski člani zakonito stalno prebivajo ali so zakonito stalno prebivali z zadevnim delavcem v času njegove zaposlitve v Turčiji.

            Člen 3
      Enako obravnavanje
      1.   Turški delavci, ki so zakonito zaposleni v državi članici, in njihovi družinski člani, ki z njimi zakonito stalno prebivajo, – kar zadeva dajatve v smislu člena 1(1)(h) – zaradi svojega državljanstva niso diskriminirani v primerjavi z državljani države članice, v kateri so ti delavci zaposleni.
      2.   Delavci, ki so državljani države članice in so zakonito zaposleni v Turčiji, in njihovi družinski člani, ki z njimi zakonito stalno prebivajo, – kar zadeva dajatve v smislu člena 1(1)(h) – zaradi svojega državljanstva niso diskriminirani v primerjavi z državljani Turčije.
      DEL II

         ODNOSI MED DRŽAVAMI ČLANICAMI IN TURČIJO

      Člen 4
      Odprava pogoja stalnega prebivališča
      1.   Dajatve, ki se lahko izvozijo, v smislu člena 1(1)(i), do katerih so upravičene osebe iz člena 2(a) in (c), se ne smejo zmanjšati, spremeniti, začasno ustaviti, odvzeti ali zapleniti, ker upravičenec stalno prebiva:

                  (i)

                  za namene dajatev na podlagi zakonodaje države članice, na ozemlju Turčije, ali

                  (ii)

                  za namene dajatev na podlagi zakonodaje Turčije, na ozemlju države članice.

            2.   Družinski člani delavca iz člena 2(b) so upravičeni do dajatev, ki se lahko izvozijo, v smislu člena 1(1)(i)(i) na enak način kot družinski člani delavca, ki je državljan zadevne države članice, če ti družinski člani stalno prebivajo na ozemlju Turčije.
      3.   Družinski člani delavca iz člena 2(d) so upravičeni do dajatev, ki se lahko izvozijo, v smislu člena 1(1)(i)(ii) na enak način kot družinski člani delavca, ki je državljan Turčije, če ti družinski člani stalno prebivajo na ozemlju države članice.
      DEL III

         DRUGE DOLOČBE

      Člen 5
      Sodelovanje
      1.   Države članice in Turčija se obveščajo o vseh spremembah v svojih zakonodajah, ki bi lahko vplivale na izvajanje tega sklepa.
      2.   Za namene tega sklepa si organi in nosilci držav članic ter Turčije medsebojno nudijo vso pomoč in ravnajo, kot da izvajajo lastno zakonodajo. Administrativna pomoč, ki jo nudijo ti organi in nosilci, je praviloma brezplačna. Pristojni organi držav članic in Turčije pa se lahko dogovorijo za povračilo določenih stroškov.
      3.   Organi in nosilci držav članic ter Turčije lahko za namene tega sklepa komunicirajo neposredno med seboj in z udeleženimi osebami ali njihovimi pooblaščenci.
      4.   Nosilci in osebe, za katere se uporablja ta sklep, se morajo medsebojno obveščati in sodelovati, da se zagotovi pravilno izvajanje tega sklepa.
      5.   Osebe, za katere se uporablja ta sklep, o vsakršni spremembi svojega osebnega ali družinskega statusa, ki vpliva na njihovo pravico do dajatev na podlagi tega sklepa, čim prej obvestijo nosilce pristojne države članice ali Turčije, kadar je slednja pristojna država, in nosilce države članice stalnega prebivališča ali Turčije, kadar je slednja država stalnega prebivališča.
      6.   V primeru neizpolnjevanja obveznosti obveščanja, določenih v odstavku 5, se lahko uporabijo sorazmerni ukrepi v skladu z nacionalno zakonodajo. Vendar so ti ukrepi enakovredni ukrepom, ki se uporabljajo v podobnih okoliščinah na podlagi nacionalne zakonodaje, in vlagateljem zahtevkov za dajatev v praksi ne smejo onemogočati ali pretirano oteževati uveljavljanja njihovih pravic iz tega sklepa.
      7.   Države članice in Turčija lahko sprejmejo nacionalne predpise, ki določajo pogoje za preverjanje upravičenosti do dajatev, zato da se upošteva dejstvo, da upravičenci začasno ali stalno prebivajo zunaj ozemlja države, v kateri je nosilec, pristojen za izplačilo dajatev. Takšni predpisi so sorazmerni, ne diskriminirajo na podlagi državljanstva in so skladni z načeli iz tega sklepa. O takšnih določbah se uradno obvesti Pridružitveni svet.
      Člen 6
      Upravna preverjanja in zdravniški pregledi
      1.   Ta člen se uporablja za osebe iz člena 2, ki prejemajo dajatve, ki se lahko izvozijo, v smislu člena 1(1)(i), in za nosilce, pristojne za izvajanje tega sklepa.
      2.   Če prejemnik dajatev ali vlagatelj zahtevka za dajatev ali njegov družinski član začasno ali stalno prebiva na ozemlju države članice, nosilec, pristojen za izplačilo dajatev, pa je v Turčiji, ali če prejemnik dajatev ali vlagatelj zahtevka za dajatev ali njegov družinski član začasno ali stalno prebiva v Turčiji, nosilec, pristojen za izplačilo dajatev, pa je v državi članici, zdravniški pregled na zahtevo nosilca, pristojnega za izplačilo dajatev, opravi nosilec v kraju začasnega ali stalnega prebivališča upravičenca v skladu s postopki, ki jih določa zakonodaja, ki jo uporablja ta nosilec.
      Nosilec, pristojen za izplačilo dajatev, nosilca v kraju začasnega ali stalnega prebivališča po potrebi obvesti o kakršnih koli posebnih zahtevah, ki jih je treba upoštevati, in pregledih, ki jih je treba opraviti v okviru zdravniškega pregleda.
      Nosilec v kraju začasnega ali stalnega prebivališča pošlje poročilo nosilcu, pristojnemu za izplačilo dajatev, ki je zahteval zdravniški pregled.
      Nosilec, pristojen za izplačilo dajatev, si pridrži pravico, da upravičenca napoti na zdravniški pregled k zdravniku po svoji izbiri, bodisi na ozemlju, kjer prejemnik dajatev ali vlagatelj zahtevka za dajatev začasno ali stalno prebiva, bodisi v državi, v kateri je nosilec, pristojen za izplačilo dajatev. Upravičenec pa je lahko pozvan, da se vrne v državo nosilca, pristojnega za izplačilo dajatev, samo kadar je sposoben potovati, ne da bi to vplivalo na njegovo zdravje, ter kadar s tem povezane potne stroške in stroške bivanja krije nosilec, pristojen za izplačilo dajatev.
      3.   Če prejemnik dajatev ali vlagatelj zahtevka za dajatev ali njegov družinski član začasno ali stalno prebiva na ozemlju države članice, nosilec, pristojen za izplačilo dajatev, pa je v Turčiji, ali če prejemnik dajatev ali vlagatelj zahtevka za dajatev ali njegov družinski član začasno ali stalno prebiva na ozemlju Turčije, nosilec, pristojen za izplačilo dajatev, pa je v državi članici, upravno preverjanje na zahtevo nosilca, pristojnega za izplačilo dajatev, opravi nosilec v kraju začasnega ali stalnega prebivališča upravičenca.
      Nosilec v kraju začasnega ali stalnega prebivališča pošlje poročilo nosilcu, pristojnemu za izplačilo dajatev, ki je zahtevala upravno preverjanje.
      Nosilec, pristojen za izplačilo dajatev, si pridrži pravico, da sam izbere strokovnjaka, ki bo preveril položaj upravičenca. Upravičenec pa je lahko pozvan, da se vrne v državo nosilca, pristojnega za izplačilo dajatev, samo kadar je sposoben potovati, ne da bi to vplivalo na njegovo zdravje, ter kadar s tem povezane potne stroške in stroške bivanja krije nosilec, pristojen za izplačilo dajatev.
      4.   Ena ali več držav članic in Turčija se lahko dogovorijo o drugih upravnih določbah pod pogojem, da o tem obvestijo Pridružitveni svet.
      5.   Z odstopanjem od načela brezplačne vzajemne administrativne pomoči iz člena 5(2) tega sklepa dejanski znesek stroškov preverjanj iz odstavkov 2 in 3 tega člena nosilcu, ki je bil naprošen, da preverjanja opravi, povrne nosilec, pristojen za izplačilo dajatev, ki je preverjanja zahteval.
      Člen 7
      Uporaba člena 25 Sporazuma
      Člen 25 Sporazuma se uporablja, kadar katera od pogodbenic meni, da druga pogodbenica ne izpolnjuje obveznosti iz členov 5 in 6.
      Člen 8
      Posebne določbe za uporabo zakonodaje Turčije
      Pridružitveni svet lahko v Prilogi II k temu sklepu po potrebi določi predpiše določbe za uporabo zakonodaje Turčije.
      Člen 9
      Upravni postopki iz veljavnih dvostranskih sporazumov
      Upravni postopki iz veljavnih dvostranskih sporazumov med državo članico in Turčijo se lahko še naprej uporabljajo pod pogojem, da ti postopki ne vplivajo negativno na pravice ali obveznosti zadevnih oseb, kakor so določene v tem sklepu.
      Člen 10
      Sporazumi o dopolnjevanju upravnih postopkov za izvajanje tega sklepa
      Ena ali več držav članic in Turčija lahko sklenejo sporazume, ki dopolnujejo upravne postopke za izvajanje tega sklepa, zlasti za preprečevanje goljufij in napak ter boj proti njim.
      DEL IV

         PREHODNE IN KONČNE DOLOČBE

      Člen 11
      Prehodne določbe
      1.   V skladu s tem sklepom ni mogoče pridobiti nobenih pravic za obdobje pred dnem začetka njegove veljavnosti.
      2.   Ob upoštevanju odstavka 1 se pravica po tem sklepu pridobi, tudi če se nanaša na dogodek, ki se je zgodil pred začetkom veljavnosti sklepa.
      3.   Dajatve, ki zaradi državljanstva ali kraja stalnega prebivališča zadevne osebe niso bile dodeljene ali so mirovale, se na zahtevo zadevne osebe zagotovijo ali ponovno dodelijo z učinkom od začetka veljavnosti tega sklepa pod pogojem, da zaradi pravic, na podlagi katerih so bile dajatve prej zagotovljene, ni bil izplačan pavšalni znesek.
      4.   Če se zahteva iz odstavka 3 predloži v dveh letih od dneva začetka veljavnosti tega sklepa, pravice, ki izhajajo iz tega sklepa, učinkujejo od tega dneva, proti zadevnim osebam pa se ne sme uveljavljati zakonodaje države članice ali Turčije v zvezi z izgubo ali omejitvijo pravic.
      5.   Če se zahteva iz odstavka 3 predloži po preteku dveletnega obdobja iz odstavka 4, pravice, ki niso bile izgubljene ali niso zastarele, učinkujejo od datuma, ko je bila predložena zahteva, pri čemer zanje veljajo ugodnejše določbe v skladu z zakonodajo države članice ali Turčije.
      6.   Pravice osebe, ki ji pokojnino ali posebne denarne dajatve, za katere se ne plačujejo prispevki, zagotavlja država članica pred datumom začetka veljavnosti tega sklepa in na podlagi neposrednega učinka člena 6(1) Sklepa št. 3/80, se na podlagi tega sklepa ne omejijo niti odvzamejo.
      Člen 12
      Prilogi k temu sklepu
      Prilogi k temu sklepu sta sestavni del tega sklepa.
      Člen 13
      Razveljavitev
      Sklep št. 3/80 se razveljavi z dnem začetka veljavnosti tega sklepa.
      Člen 14
      Začetek veljavnosti
      Ta sklep začne veljati dan po objavi v Uradnem listu Evropske unije.

         V …

               Za Pridružitveni svet

               Predsednik

         (1)  UL 217, 29.12.1964, str. 3687/64.

         (2)  UL L 293, 29.12.1972, str. 3.

         (3)  UL C 110, 25.4.1983, str. 60.

         (4)  UL L 344, 29.12.2010, str. 1.

         (5)  UL L 166, 30.4.2004, str. 1.

         (6)  UL L 284, 30.10.2009, str. 1.

         PRILOGA I

            SEZNAM POSEBNIH TURŠKIH DENARNIH DAJATEV, ZA KATERE SE NE PLAČUJEJO PRISPEVKI

         PRILOGA II

            POSEBNE DOLOČBE ZA UPORABO ZAKONODAJE TURČIJE


title: Sklep Sveta z dne 28. septembra 1987 o sklenitvi Dodatnega protokola k Sporazumu o sodelovanju med Evropsko gospodarsko skupnostjo in Republiko Tunizijo

text:
Pomembno pravno obvestilo

|

31987D0514

Uradni list L 297 , 21/10/1987 str. 0035 - 0035 finska posebna izdaja: poglavje 11 zvezek 13 str. 0070  švedska posebna izdaja: poglavje 11 zvezek 13 str. 0070

		Sklep Svetaz dne 28. septembra 1987o sklenitvi Dodatnega protokola k Sporazumu o sodelovanju med Evropsko gospodarsko skupnostjo in Republiko Tunizijo(87/514/EGS)SVET EVROPSKIH SKUPNOSTI JEob upoštevanju Pogodbe o ustanovitvi Evropske gospodarske skupnosti in zlasti člena 238 Pogodbe,ob upoštevanju priporočila Komisije [1],ob upoštevanju privolitve Evropskega parlamenta [2],ker je treba odobriti Dodatni protokol k Sporazumu o sodelovanju med Evropsko gospodarsko skupnostjo in Republiko Tunizijo [3], podpisan v Tunisu 25. aprila 1976,SKLENIL:Člen 1Dodatni protokol k Sporazumu o sodelovanju med Evropsko gospodarsko skupnostjo in Republiko Tunizijo se s tem odobri v imenu Skupnosti.Besedilo Protokola je priloženo k temu sklepu.Člen 2Predsednik Sveta da uradno obvestilo, predvideno v členu 8 Protokola [4].Člen 3Ta sklep začne veljati dan po objavi v Uradnem listu Evropskih skupnosti.V Bruslju, 28. septembra 1987Za SvetPredsednikB. Haarder[1] UL C 104, 21.4.1987, str. 23.[2] Privolitev je bila podana 16. septembra 1987 (še ni objavljeno v Uradnem listu).[3] UL L 265, 27.9.1978, str. 2.[4] Generalni sekretariat Sveta objavi datum začetka veljavnosti Protokola v Uradnem listu Evropskih skupnosti.--------------------------------------------------


title: Sklep Sveta (SZVP) 2015/2008 z dne 10. novembra 2015 o spremembi Sklepa 2010/452/SZVP o nadzorni misiji Evropske unije v Gruziji, EUMM Georgia

text:
               11.11.2015

               SL

               Uradni list Evropske unije

               L 294/69

         SKLEP SVETA (SZVP) 2015/2008
   z dne 10. novembra 2015
   o spremembi Sklepa 2010/452/SZVP o nadzorni misiji Evropske unije v Gruziji, EUMM Georgia
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 28 ter členov 42(4) in 43(2) Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 12. avgusta 2010 sprejel Sklep 2010/452/SZVP (1), s katerim je bila podaljšana nadzorna misija Evropske unije v Gruziji (v nadaljnjem besedilu: EUMM Georgia ali misija), vzpostavljena s Skupnim ukrepom Sveta 2008/736/SZVP (2).

               (2)

               Svet je 16. decembra 2014 sprejel Sklep 2014/915/SZVP (3) o spremembi Sklepa 2010/452/SZVP, s katerim je bila misija podaljšana do 14. decembra 2016 in določen finančni referenčni znesek do 14. decembra 2015.

               (3)

               Določiti bi bilo treba nov finančni referenčni znesek za obdobje od 15. decembra 2015 do 14. decembra 2016.

               (4)

               Sklep 2010/452/SZVP bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Sklep 2010/452/SZVP se spremeni:

               1.

               v členu 14(1) se doda naslednji pododstavek:
               „Referenčni finančni znesek za kritje odhodkov, povezanih z misijo, med 15. decembrom 2015 in 14. decembrom 2016 znaša 17 640 000 EUR.“;

               2.

               v členu 14 se odstavka 2 in 3 nadomestita z naslednjim odstavkom:
               „2.   Vsi odhodki se upravljajo v skladu s pravili in po postopkih, ki se uporabljajo za splošni proračun Unije. Sodelovanje fizičnih in pravnih oseb v postopku oddaje javnih naročil v okviru EUMM Georgia je možno brez omejitev. Za blago, ki ga kupi EUMM Georgia, se tudi ne uporablja pravilo glede porekla.“

         Člen 2
   Ta sklep začne veljati na dan sprejetja.
   Uporablja se od 15. decembra 2015.

      V Bruslju, 10. novembra 2015

            Za Svet

            Predsednik

         P. GRAMEGNA

      (1)  Sklep Sveta 2010/452/SZVP z dne 12. avgusta 2010 o nadzorni misiji Evropske unije v Gruziji, EUMM Georgia (UL L 213, 13.8.2010, str. 43).

      (2)  Skupni ukrep Sveta 2008/736/SZVP z dne 15. septembra 2008 o nadzorni misiji Evropske unije v Gruziji, EUMM Georgia (UL L 248, 17.9.2008, str. 26).

      (3)  Sklep Sveta 2014/915/SZVP z dne 16. decembra 2014 o spremembi Sklepa 2010/452/SZVP o nadzorni misiji Evropske unije v Gruziji, EUMM Georgia (UL L 360, 17.12.2014, str. 56).


title: 2014/347/EU: Sklep Sveta z dne 20. februarja 2014 o sklenitvi Protokola k Sporazumu o partnerstvu in sodelovanju med Evropskimi skupnostmi in njihovimi državami članicami na eni strani ter Republiko Armenijo na drugi strani o okvirnem sporazumu med Evropsko unijo in Republiko Armenijo o splošnih načelih za sodelovanje Republike Armenije v programih Unije

text:
               13.6.2014

               SL

               Uradni list Evropske unije

               L 174/1

         SKLEP SVETA
   z dne 20. februarja 2014
   o sklenitvi Protokola k Sporazumu o partnerstvu in sodelovanju med Evropskimi skupnostmi in njihovimi državami članicami na eni strani ter Republiko Armenijo na drugi strani o okvirnem sporazumu med Evropsko unijo in Republiko Armenijo o splošnih načelih za sodelovanje Republike Armenije v programih Unije

      (2014/347/EU)

   SVET EVROPSKE UNIJE JE –
   ob upoštevanju Pogodbe o delovanju Evropske unije ter zlasti členov 114, 168, 169 in 172, člena 173(3) ter členov 188 in 192 v povezavi s členom 218(6)(a) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta,
   ob upoštevanju naslednjega:

               (1)

               V skladu s Sklepom Sveta 2012/777/EU (1) je bil Protokol k Sporazumu o partnerstvu in sodelovanju med Evropskimi skupnostmi in njihovimi državami članicami na eni strani ter Republiko Armenijo na drugi strani o okvirnem sporazumu med Evropsko unijo in Republiko Armenijo o splošnih načelih za sodelovanje Republike Armenije v programih Unije (2) (v nadaljnjem besedilu: Protokol) v imenu Unije podpisan dne 17. decembra 2012.

               (2)

               Protokol bi bilo treba odobriti –

         SPREJEL NASLEDNJI SKLEP:
   Člen 1
   Protokol k Sporazumu o partnerstvu in sodelovanju med Evropskimi skupnostmi in njihovimi državami članicami na eni strani ter Republiko Armenijo na drugi strani o okvirnem sporazumu med Evropsko unijo in Republiko Armenijo o splošnih načelih za sodelovanje Republike Armenije v programih Unije se odobri v imenu Unije.
   Besedilo Protokola je priloženo temu sklepu.
   Člen 2
   Predsednik Sveta v imenu Unije pošlje uradno obvestilo iz člena 10 Protokola (3).
   Člen 3
   Ta sklep začne veljati na dan sprejetja.

      V Bruslju, 20. februarja 2014

            Za Svet

            Predsednik

         K. HATZIDAKIS

      (1)  UL L 340, 13.12.2012, str. 26.

      (2)  Glej stran 3 tega Uradnega lista.

      (3)  Generalni sekretariat Sveta bo v Uradnem listu Evropske unije objavil datum začetka veljavnosti Protokola.


title: 2011/53/EU: Sklep Sveta z dne 18. januarja 2011 o stališču Evropske unije v Skupnem odboru za kmetijstvo, ustanovljenim s Sporazumom med Evropsko skupnostjo in Švicarsko konfederacijo o trgovini s kmetijskimi proizvodi, glede prilagoditve Priloge 3 k Sporazumu

text:
               28.1.2011

               SL

               Uradni list Evropske unije

               L 25/5

         SKLEP SVETA
   z dne 18. januarja 2011
   o stališču Evropske unije v Skupnem odboru za kmetijstvo, ustanovljenim s Sporazumom med Evropsko skupnostjo in Švicarsko konfederacijo o trgovini s kmetijskimi proizvodi, glede prilagoditve Priloge 3 k Sporazumu
   (2011/53/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Sporazum med Evropsko skupnostjo in Švicarsko konfederacijo o trgovini s kmetijskimi proizvodi (1) (v nadaljnjem besedilu: Sporazum) je začel veljati 1. junija 2002.

               (2)

               Člen 6 Sporazuma ustanavlja Skupni odbor za kmetijstvo, ki je odgovoren za izvrševanje Sporazuma in zagotavlja njegovo uspešno delovanje.

               (3)

               Člen 11 Sporazuma določa, da se Skupni odbor za kmetijstvo lahko odloči spremeniti priloge k Sporazumu.

               (4)

               Zaradi upoštevanja popolne liberalizacije na področju dvostranskega trgovanja s siri, ki je veljavna od 1. junija 2007, in po zaščiti geografskih označb, ki bo določena z novo Prilogo 12 k Sporazumu in ki zahteva doslednost specifikacij zlasti pri siru, bi bilo treba ustrezno prilagoditi Prilogo 3 k Sporazumu,

               (5)

               Prvi pododstavek člena 5(2) Sklepa 2002/309/ES, Euratom Sveta in Komisije glede Sporazuma o znanstvenem in tehnološkem sodelovanju z dne 4. aprila 2002 o sklenitvi sedmih sporazumov s Švicarsko konfederacijo (2) določa, da stališče Evropske unije v Skupnem odboru za kmetijstvo na predlog Komisije sprejme Svet.

               (6)

               Unija bi morala v Skupnem odboru za kmetijstvo zavzeti stališče, ki je navedeno v priloženem osnutki sklepa –

         SPREJEL NASLEDNJI SKLEP:
   Člen 1
   Stališče, ki ga bo Evropska unija zavzela v Skupnem odboru za kmetijstvo, ustanovljenim s Sporazumom med Evropsko skupnostjo in Švicarsko konfederacijo o trgovini s kmetijskimi proizvodi, glede prilagoditev Sporazuma v zvezi dvostranskim trgovanjem s proizvodi, uvrščenimi pod tarifno številko 0406 harmoniziranega sistema, ki bodo za te proizvode upoštevale popolno liberalizacijo trgovanja v tem sektorju, temelji na osnutku sklepa Skupnega odbora za kmetijstvo, ki je priložen k temu sklepu.
   Člen 2
   Sklep Skupnega odbora za kmetijstvo se objavi v Uradnem listu Evropske unije takoj po sprejetju.
   Člen 3
   Ta sklep začne veljati na dan sprejetja.

      V Bruslju, 18. januarja 2011

            Za Svet

            Predsednik

         MATOLCSY Gy.

      (1)  UL L 114, 30.4.2002, str. 132.

      (2)  UL L 114, 30.4.2002, str. 1.

      Osnutek
      SKLEP št. …/2010 SKUPNEGA ODBORA ZA KMETIJSTVO,
      ustanovljenega s Sporazumom med Evropsko skupnostjo in Švicarsko konfederacijo o trgovini s kmetijskimi proizvodi
      z dne …
      o spremembi Priloge 3 Sporazuma med Evropsko skupnostjo in Švicarsko konfederacijo o trgovini s kmetijskimi proizvodi
      SKUPNI ODBOR ZA KMETIJSTVO JE –
      ob upoštevanju Sporazuma med Evropsko skupnostjo in Švicarsko konfederacijo o trgovini s kmetijskimi proizvodi (1) (v nadaljnjem besedilu: Sporazum) in zlasti člena 11 Sporazuma,
      ob upoštevanju naslednjega:

                  (1)

                  Sporazum je začel veljati 1. junija 2002.

                  (2)

                  Priloga 3 določa koncesije za sire, zlasti postopno liberalizacijo trgovanja s siri v obdobju petih let po začetku veljave Sporazuma.

                  (3)

                  Evropska unija in Švicarska konfederacija sta se dogovorili, da bosta v Sporazum dodali novo Prilogo 12 o zaščiti označb porekla in geografskih označb za kmetijske proizvode in živila, zaradi česar je potrebno zagotoviti doslednost pri specifikacijah, zlasti za sire.

                  (4)

                  Posledično je treba Prilogo 3 ponovno pregledati, da bo upoštevala tako popolno liberalizacijo na področju dvostranskega trgovanja s siri z veljavnostjo od 1. junija 2007 kot tudi zaščito geografskih označb, ki bo določena v novi Prilogi 12 –

            SPREJEL NASLEDNJI SKLEP:
      Člen 1
      Priloga 3 k Sporazumu med Evropsko skupnostjo in Švicarsko konfederacijo o trgovini s kmetijskimi proizvodi in njeni dodatki se nadomestijo z besedilom v Prilogi k temu sklepu.
      Člen 2
      Ta sklep začne veljati na dan po njegovem sprejetju v Skupnem odboru.

         V …, …

               Za Skupni odbor za kmetijstvo

               Predsednik in vodja švicarske delegacije

               Vodja delegacije EU

               Sekretar Odbora

         (1)  UL L 114, 30.4.2002, str. 132.

         PRILOGA

               „PRILOGA 3

                           1.

                           Dvostransko trgovanje z vsemi proizvodi, uvrščenimi pod tarifno številko 0406 harmoniziranega sistema, je od 1. junija 2007 popolnoma liberalizirano z odpravo vseh tarif in kvot.

                           2.

                           Evropska unija ne uporablja izvoznih nadomestil za sire, izvožene v Švico. Švica ne uporablja izvoznih subvencij (1) za sire, izvožene v Evropsko unijo.

                           3.

                           Vsi proizvodi iz tarifne številke KN 0406, ki imajo poreklo v Evropski uniji ali Švici in s katerimi ti dve pogodbenici trgujeta, so oproščeni predložitve uvoznega dovoljenja.

                           4.

                           Evropska unija in Švica zagotovita, da koncesij, ki si jih medsebojno dodeljujeta, ne spodkopavajo drugi ukrepi, ki vplivajo na uvoze in izvoze.

                           5.

                           Če bi razvoj cen in/ali uvozov povzročil motnje na trgu ene ali druge pogodbenice, se na zahtevo ene ali druge pogodbenice v okviru Odbora, ustanovljenega s členom 6 Sporazuma, čim prej skličejo posvetovanja, da se poiščejo ustrezne rešitve. V povezavi s tem pogodbenici soglašata, da si bosta redno izmenjavali informacije o cenah in vse druge pomembne informacije o trgu doma proizvedenih in uvoženih sirov.

            (1)  Osnovni prispevki, na katerih temelji odprava izvoznih subvencij, so izračunani po skupnem dogovoru pogodbenic na podlagi razlike v institucionalnih cenah za mleko, ki bodo po vsej verjetnosti v veljavi ob uveljavitvi Sporazuma, vključno z dodatnim prispevkom za mleko, predelano v sir, in se določijo na podlagi količine mleka, potrebne za pridelavo zadevnega sira, pri čemer se prispevek, za katerega Skupnost zniža carinsko stopnjo, odbije (razen v primeru sirov, za katere veljajo kvote).“


title: 2009/125/ES: Sklep Komisije z dne 12. februarja 2009 o finančnem prispevku Skupnosti za nadzor kuge drobnice v Maroku

text:
               13.2.2009

               SL

               Uradni list Evropske unije

               L 42/20

      SKLEP KOMISIJE

   z dne 12. februarja 2009
   o finančnem prispevku Skupnosti za nadzor kuge drobnice v Maroku
   (2009/125/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Odločbe Sveta 90/424/EGS z dne 26. junija 1990 o odhodkih na področju veterine (1) in zlasti člena 8 Odločbe,
   ob upoštevanju naslednjega:

               (1)

               Skupnost lahko v skladu z Odločbo 90/424/EGS podpre nadzorne ukrepe tretje države v boju proti bolezni, če pojavnost ali razvoj takšne bolezni v zadevni tretji državi lahko pomeni nevarnost za Skupnost.

               (2)

               Kuga drobnice (znana tudi pod francoskim imenom Peste des Petits Ruminants (PPR)) je zelo nalezljiva bolezen drobnice, ki je zelo podobna goveji kugi (Rinderpest). V zadnjem desetletju se je ta bolezen očitno razširila v Afriki in Aziji.

               (3)

               Maroko je Komisijo obvestil, da je bila kuga drobnice ugotovljena na njegovem ozemlju in da se je zelo hitro močno razširila. Tip seva virusa, ki je bil nedavno odkrit v Maroku, do zdaj ni bil ugotovljen v Afriki.

               (4)

               Kuga drobnice se lahko nadzira s cepljenjem, na voljo pa je cepivo, ki ščiti pred vsemi serotipi in zagotavlja dolgotrajno zaščito pred boleznijo.

               (5)

               Maroški organi so pripravili strategijo cepljenja. Poslali so jo Komisiji in Skupnost pozvali, naj jo finančno podpre.

               (6)

               Razširitev kuge drobnice v Skupnost ni mogoče vedno preprečiti z ukrepi, ki se izvajajo na mejah Skupnosti, ker pa bi izbruh takšne bolezni v Skupnosti imel hude posledice, ga je treba preprečiti. Zato je primerno podpreti Maroko v njegovih prizadevanjih za nadzor bolezni, da se prepreči endemija v tej državi, in mu dati na voljo cepiva za program cepljenja proti kugi drobnice. Treba je določiti najvišji znesek navedenega prispevka.

               (7)

               Zaradi nujnosti stanja je treba ukrepe, ki jih določa ta sklep, izvesti najpozneje do 31. maja 2009.

               (8)

               Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali –

         SKLENILA:
   Člen 1
   1.   Komisija da maroškim organom na voljo cepiva proti kugi drobnice, da se uporabijo pri potekajočem programu cepljenja v Maroku proti navedeni bolezni.
   2.   Ukrepe iz odstavka 1 izvaja Komisija v sodelovanju z maroškimi organi. Cepiva, ki se dajo na voljo maroškim organom, se uporabijo pri strategiji cepljenja proti kugi drobnice, ki se bo izvajala leta 2009 v Maroku.
   Člen 2
   1.   Komisija krije celotne stroške za ukrepe iz člena 1(1), ki ne presegajo 1 500 000 EUR.
   2.   Komisija sklene javno naročilo (dobavno pogodbo) za ukrepe iz odstavka 1 z ustreznim razpisnim postopkom, ki se začne pred 31. majem 2009.
   3.   Generalni direktor Generalnega direktorata za zdravje in potrošnike se s tem sklepom Komisije pooblasti za podpis pogodbe iz odstavka 2 v imenu Komisije.
   Člen 3
   Finančni prispevki iz členov 1 in 2 se financirajo iz proračunske vrstice 17 04 02 01 proračuna Evropskih skupnosti za leto 2009.

      V Bruslju, 12. februarja 2009

            Za Komisijo

         Androulla VASSILIOU

            Članica Komisije

      (1)  UL L 224, 18.8.1990, str. 19.


title: 2008/659/ES: Sklep Sveta z dne 24. julija 2008 o imenovanju španskega nadomestnega člana Odbora regij

text:
               12.8.2008

               SL

               Uradni list Evropske unije

               L 215/5

      SKLEP SVETA

   z dne 24. julija 2008
   o imenovanju španskega nadomestnega člana Odbora regij
   (2008/659/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 263 Pogodbe,
   ob upoštevanju predloga španske vlade,
   ob upoštevanju naslednjega:

               (1)

               Svet je 24. januarja 2006 sprejel Sklep 2006/116/ES o imenovanju članov in nadomestnih članov Odbora regij za obdobje od 26. januarja 2006 do 25. januarja 2010 (1).

               (2)

               Zaradi smrti Joséja Félixa GARCÍE CALLEJE se je sprostilo mesto nadomestnega člana Odbora regij –

         SKLENIL:
   Člen 1
   Za preostanek mandata, ki se izteče 25. januarja 2010, se za nadomestnega člana Odbora regij imenuje:
   g. Alberto GARCÍA CERVIÑO, Director General de Asuntos Europeos y Cooperación al Desarrollo.
   Člen 2
   Ta sklep začne učinkovati na dan sprejetja.

      V Bruslju, 24. julija 2008

            Za Svet

            Predsednik

         B. HORTEFEUX

      (1)  UL L 56, 25.2.2006, str. 75.


title: Sklep Evropskega parlamenta (EU, Euratom) 2016/1465 z dne 28. aprila 2016 o razrešnici glede izvrševanja proračuna Izvajalske agencije za potrošnike, zdravje, kmetijstvo in hrano (nekdanje Izvajalske agencije za potrošnike, zdravje in hrano) za proračunsko leto 2014

text:
               14.9.2016

               SL

               Uradni list Evropske unije

               L 246/124

         SKLEP EVROPSKEGA PARLAMENTA (EU, EURATOM) 2016/1465
   z dne 28. aprila 2016
   o razrešnici glede izvrševanja proračuna Izvajalske agencije za potrošnike, zdravje, kmetijstvo in hrano (nekdanje Izvajalske agencije za potrošnike, zdravje in hrano) za proračunsko leto 2014
   EVROPSKI PARLAMENT,

               —

               ob upoštevanju splošnega proračuna Evropske unije za proračunsko leto 2014 (1),

               —

               ob upoštevanju konsolidiranega zaključnega računa Evropske unije za proračunsko leto 2014 (COM(2015) 377 – C8-0199/2015) (2),

               —

               ob upoštevanju končnega zaključnega računa Izvajalske agencije za potrošnike, zdravje, kmetijstvo in hrano (nekdanje Izvajalske agencije za potrošnike, zdravje in hrano) za proračunsko leto 2014 (3),

               —

               ob upoštevanju poročila Komisije o nadaljnjem ukrepanju na podlagi razrešnice za proračunsko leto 2013 (COM(2015) 505) in delovnih dokumentov služb Komisije, priloženih temu poročilu (SWD(2015) 194, SWD(2015) 195),

               —

               ob upoštevanju letnega poročila Komisije organu, ki da razrešnico, o notranjih revizijah, opravljenih leta 2014 (COM(2015) 441), in delovnega dokumenta služb Komisije, ki mu je priložen (SWD(2015) 170),

               —

               ob upoštevanju poročila Računskega sodišča o zaključnem računu Izvajalske agencije za potrošnike, zdravje, kmetijstvo in hrano (nekdanje Izvajalske agencije za potrošnike, zdravje in hrano) za proračunsko leto 2014 z odgovorom agencije (4),

               —

               ob upoštevanju izjave o zanesljivosti (5) računovodskih izkazov ter o zakonitosti in pravilnosti z njimi povezanih transakcij, ki jo je za proračunsko leto 2014 v skladu s členom 287 Pogodbe o delovanju Evropske unije predložilo Računsko sodišče,

               —

               ob upoštevanju priporočila Sveta z dne 12. februarja 2016 o podelitvi razrešnice izvajalskim agencijam glede izvrševanja proračuna za proračunsko leto 2014 (05585/2016 – C8-0040/2016),

               —

               ob upoštevanju členov 317, 318 in 319 Pogodbe o delovanju Evropske unije,

               —

               ob upoštevanju člena 106a Pogodbe o ustanovitvi Evropske skupnosti za atomsko energijo,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (6) ter zlasti členov 62, 164, 165 in 166,

               —

               ob upoštevanju Uredbe Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (7), in zlasti člena 14(3),

               —

               ob upoštevanju Uredbe Komisije (ES) št. 1653/2004 z dne 21. septembra 2004 o standardni finančni uredbi za izvajalske agencije v skladu z Uredbo Sveta (ES) št. 58/2003 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (8), in zlasti členov 66(1) in 66(2),

               —

               ob upoštevanju izvedbenega sklepa Komisije 2013/770/EU z dne 17. decembra 2013 o ustanovitvi Izvajalske agencije za potrošnike, zdravje in hrano ter razveljavitvi Sklepa 2004/858/ES (9),

               —

               ob upoštevanju izvedbenega sklepa Komisije 2014/927/EU z dne 17. decembra 2014 o spremembi izvedbenega sklepa 2013/770/EU, da se Izvajalska agencija za potrošnike, zdravje in hrano preoblikuje v Izvajalsko agencijo za potrošnike, zdravje, kmetijstvo in hrano (10),

               —

               ob upoštevanju člena 93 in Priloge V Poslovnika,

               —

               ob upoštevanju poročila Odbora za proračunski nadzor in mnenj drugih zadevnih odborov (A8-0140/2016),

               A.

               ker Komisija v skladu s členom 17(1) Pogodbe o Evropski uniji izvršuje proračun in upravlja programe in ker v skladu s členom 317 Pogodbe o delovanju Evropske unije proračun izvršuje v sodelovanju z državami članicami, na lastno odgovornost in v skladu z načelom dobrega finančnega poslovodenja;

               1.

               podeli razrešnico direktorici Izvajalske agencije za potrošnike, zdravje, kmetijstvo in hrano (nekdanje Izvajalske agencije za potrošnike, zdravje in hrano) glede izvrševanja proračuna izvajalske agencije za proračunsko leto 2014;

               2.

               navaja svoje pripombe v resoluciji, ki je del sklepov o razrešnici glede izvrševanja splošnega proračuna Evropske unije za proračunsko leto 2014, oddelek III – Komisija in izvajalske agencije, ter v resoluciji z dne 28. aprila 2016 o posebnih poročilih Evropskega računskega sodišča v okviru razrešnice Komisiji za proračunsko leto 2014 (11);

               3.

               naroči svojemu predsedniku, naj ta sklep skupaj s sklepom o razrešnici glede izvrševanja splošnega proračuna Evropske unije za proračunsko leto 2014, oddelek III – Komisija, in resolucijo, ki je del sklepov, posreduje direktorici Izvajalske agencije za potrošnike, zdravje, kmetijstvo in hrano (nekdanje Izvajalske agencije za potrošnike, zdravje in hrano), Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL L 51, 20.2.2014.

      (2)  UL C 377, 13.11.2015, str. 1.

      (3)  UL C 367, 5.11.2015, str. 2.

      (4)  UL C 409, 9.12.2015, str. 56.

      (5)  UL C 377, 13.11.2015, str. 146.

      (6)  UL L 298, 26.10.2012, str. 1.

      (7)  UL L 11, 16.1.2003, str. 1.

      (8)  UL L 297, 22.9.2004, str. 6.

      (9)  UL L 341, 18.12.2013, str. 69.

      (10)  UL L 363, 18.12.2014, str. 183.

      (11)  Sprejeta besedila z navedenega dne, P8_TA(2016)0148 (glej stran 91 tega Uradnega lista).


title: Sklep Sveta 2014/198/SZVP z dne 10. marca2014 o podpisu in sklenitvi Sporazuma med Evropsko unijo inZdruženo republiko Tanzanijo o pogojih za premestitev osumljenih piratovin z njimi povezanih zaseženih sredstev s pomorske sile pod vodstvomEvropske unije v Združeno republiko Tanzanijo

text:
               11.4.2014

               SL

               Uradni list Evropske unije

               L 108/1

         SKLEP SVETA 2014/198/SZVP
   z dne 10. marca 2014
   o podpisu in sklenitvi Sporazuma med Evropsko unijo in Združeno republiko Tanzanijo o pogojih za premestitev osumljenih piratov in z njimi povezanih zaseženih sredstev s pomorske sile pod vodstvom Evropske unije v Združeno republiko Tanzanijo
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 37 navedene pogodbe, v povezavi s s členom 218(5) in (6) Pogodbe o delovanju Evropske unije,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Varnostni svet Združenih narodov (VS ZN) je 2. junija 2008 sprejel Resolucijo 1816 (2008), s katero je pozval vse države, naj sodelujejo pri določanju jurisdikcije ter preiskavi in pregonu oseb, ki so odgovorne za piratstvo in oborožene rope pred obalo Somalije. Te določbe so bile potrjene tudi v nadaljnjih resolucijah VS ZN.

               (2)

               Svet je 10. novembra 2008 sprejel Skupni ukrep 2008/851/SZVP (1), ki ustanavlja vojaško operacijo Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (operacija Atalanta).

               (3)

               Skupni ukrep 2008/851/SZVP določa, da se lahko osebe, ki so osumljene poskusa, izvrševanja ali storitve piratstva ali oboroženega ropa v somalskih teritorialnih vodah ter so priprte in pridržane zaradi sodnega pregona, ter sredstva, uporabljena pri storitvi teh dejanj piratstva ali oboroženega ropa, predajo tretji državi, ki želi izvrševati svojo jurisdikcijo nad temi osebami in sredstvi, če so bili s to tretjo državo dogovorjeni pogoji za predajo na način, ki je skladen z veljavnim mednarodnim pravom, predvsem z mednarodnim pravom na področju človekovih pravic, s čimer se zagotovi zlasti, da nobena oseba ni deležna smrtne kazni, mučenja ali drugega krutega, nečloveškega ali poniževalnega ravnanja.

               (4)

               Potem ko je Svet 22. marca 2010 sprejel sklep o odobritvi začetka pogajanj, je visoki predstavnik Unije za zunanje zadeve in varnostno politiko v skladu s členom 37 Pogodbe o Evropski uniji izpogajal Sporazum med Evropsko unijo in Združeno republiko Tanzanijo o pogojih za premestitev osumljenih piratov in z njimi povezanih zaseženih sredstev s pomorske sile pod vodstvom Evropske unije v Združeno republiko Tanzanijo (v nadaljnjem besedilu: Sporazum).

               (5)

               Sporazum bi bilo treba odobriti –

         SPREJEL NASLEDNJI SKLEP:
   Člen 1
   Sporazum med Evropsko unijo in Združeno republiko Tanzanijo o pogojih za premestitev osumljenih piratov in z njimi povezanih zaseženih sredstev s pomorske sile pod vodstvom Evropske unije v Združeno republiko Tanzanijo (v nadaljnjem besedilu: Sporazum) se odobri v imenu Unije.
   Besedilo Sporazuma je priloženo temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma, ki je za Unijo zavezujoč.
   Člen 3
   Predsednik Sveta v imenu Unije pošlje uradno obvestilo iz člena 11(1) Sporazuma (2).
   Člen 4
   Ta sklep začne veljati na dan sprejetja.

      V Bruslju, 10. marca 2014

            Za Svet

            Predsednik

         I. VROUTSIS

      (1)  Skupni ukrep Sveta 2008/851/SZVP z dne 10. novembra 2008 o vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (UL L 301, 12.11.2008, str. 33).

      (2)  Generalni sekretariat Sveta bo objavil datum začetka veljavnosti Sporazuma v Uradnem listu Evropske unije.


title: Sklep Izvršnega Odbora z dne 23. junija 1998 o ukrepih v zvezi z državami, ki povzročajo težave pri izdajanju dokumentov, potrebnih za izgon oseb s schengenskega območja (SCH/Com-ex (98)18 Rev.)

text:
Pomembno pravno obvestilo

|

41998D0018

Uradni list L 239 , 22/09/2000 str. 0197 - 0198

		Sklep Izvršnega Odboraz dne 23. junija 1998o ukrepih v zvezi z državami, ki povzročajo težave pri izdajanju dokumentov, potrebnih za izgon oseb s schengenskega območja(SCH/Com-ex (98)18 Rev.)IZVRŠNI ODBOR JEob upoštevanju člena 132 Konvencije o izvajanju Schengenskega sporazuma,ob upoštevanju člena 23 te konvencije,SKLENIL:Ukrepi proti državam, ki povzročajo težave pri izdaji dokumentov, potrebnih za izgon oseb s schengenskega območja, bodo sprejeti v skladu s postopkom, opredeljenim v priloženem dokumentu.Ostende, 23. junija 1998PredsednikL. Tobback--------------------------------------------------SCH/II-Read (98)2 Rev.2Zadeva: Ukrepi v zvezi z državami, ki povzročajo težave pri izdaji dokumentov potrebnih za izgon oseb s schengenskega območjaBelgijsko predsedstvo je ob različnih priložnostih (na sestankih Izvršnega odbora 15. decembra 1997 na Dunaju, Centralne skupine 14. januarja 1998 v Brugesu in 23. februarja 1998 v Luxembourgu) izrazilo pripravljenost za rešitev težav, povezanih s ponovnim sprejemanjem ilegalnih migrantov.Težave se pojavljajo pri vračanju oseb v matično državo, nastajajo pa zaradi nezadostnega sodelovanja tujih diplomatsko konzularnih predstavništev v schengenskih glavnih mestih pri izdajanju potnih listov za vrnitev. Čeprav so na nacionalni ravni že pričeli s pripravami za rešitev problema, bi enoten pristop na celotnem schengenskem območju lahko prinesel učinkovitejše rešitve.Eden od pristopov za rešitev, ki ga predlaga Belgija, je naslednji: kadar schengenska država ugotovi, da ima resne težave pri pridobivanju potnih listov za vrnitev tujih državljanov, ki so nezakonito v tej državi, v matično državo, o tem obvesti svojega veleposlanika v tej državi ter mu naroči, naj na lokalni ravni, skupaj s veleposlaniki schengenskih držav, pripravi in sprejme ustrezne ukrepe.Veleposlaniki schengenskih držav se lahko najprej povežejo z lokalnimi oblastmi, jih opozorijo na problem ponovnega sprejema njihovih državljanov in jih spodbujajo pri reševanju posameznih primerov. Prednost delovanja na lokalni ravni je v večji pripravljenosti državnih lokalnih oblasti pogajati se o ponovnem sprejemu svojih državljanov, kakor je pripravljenost konzularnega osebja v prestolnicah schengenskih držav.O vsaki "lokalni dejavnosti" se obvesti podskupino za ponovni sprejem. Centralna skupina obvesti Izvršni odbor o vsaki opravljeni dejavnosti in o doseženih rezultatih.Če navedeni ukrepi niso uspešni, je treba uporabiti druga, nedvomno bolj zavezujoča sredstva, da bi povečali zavest o problemu politike izdaje vizumov. Te ukrepe preuči podskupina za vizume.Vsaka schengenska država si pridrži pravico odločiti, ali bo izvedla predlagane represivne ukrepe.--------------------------------------------------


title: Sklep Sveta z dne 10. februarja 2012 o imenovanju in zamenjavi članov upravnega odbora Evropskega centra za razvoj poklicnega usposabljanja

text:
               24.2.2012

               SL

               Uradni list Evropske unije

               C 55/1

         SKLEP SVETA
   z dne 10. februarja 2012
   o imenovanju in zamenjavi članov upravnega odbora Evropskega centra za razvoj poklicnega usposabljanja
   2012/C 55/01
   SVET EVROPSKE UNIJE JE –
   ob upoštevanju Uredbe Sveta (EGS) št. 337/75 z dne 10. februarja 1975 o ustanovitvi Evropskega centra za razvoj poklicnega usposabljanja in zlasti člena 4 Uredbe (1),
   ob upoštevanju predloga za imenovanje v skupini predstavnikov organizacij delavcev, ki ga je Komisija predložila Svetu,
   ob upoštevanju naslednjega:

               (1)

               Svet je s sklepom z dne 14. septembra 2009 (2) imenoval člane upravnega odbora Evropskega centra za razvoj poklicnega usposabljanja za obdobje od 18. septembra 2009 do 17. septembra 2012.

               (2)

               Zaradi odstopa Aleksija KALENIUSA se je izpraznilo mesto člana upravnega odbora Centra v skupini predstavnikov organizacij delavcev –

         SPREJEL NASLEDNJI SKLEP:
   Edini člen
   Za člana upravnega odbora Evropskega centra za razvoj poklicnega usposabljanja se za preostanek mandata, ki se izteče 17. septembra 2012, imenuje:

      PREDSTAVNIKI ORGANIZACIJ DELAVCEV:

               FINSKA

               Erkki LAUKKANEN
               Osrednja organizacija finskih sindikatov (SAK)
               Konfederacija zaposlenih (STTK)
               Konfederacija sindikatov strokovnega in vodstvenega osebja na Finskem (AKAVA)

      V Bruslju, 10. februarja 2012

            Za Svet

            Predsednica

         C. ANTORINI

      (1)  UL L 39, 13.2.1975, str. 1.

      (2)  UL C 226, 19.9.2009, str. 2.


title: Sklep Komisije (EU) 2017/126 z dne 24. januarja 2017 o spremembi Sklepa 2013/448/EU glede uvedbe enotnega medsektorskega korekcijskega faktorja v skladu s členom 10a Direktive 2003/87/ES Evropskega parlamenta in Sveta (Besedilo velja za EGP. )

text:
               25.1.2017

               SL

               Uradni list Evropske unije

               L 19/93

         SKLEP KOMISIJE (EU) 2017/126
   z dne 24. januarja 2017
   o spremembi Sklepa 2013/448/EU glede uvedbe enotnega medsektorskega korekcijskega faktorja v skladu s členom 10a Direktive 2003/87/ES Evropskega parlamenta in Sveta
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (1) ter zlasti člena 10a(5) Direktive,
   ob upoštevanju Sklepa Komisije 2011/278/EU z dne 27. aprila 2011 o določitvi prehodnih pravil za usklajeno brezplačno dodelitev pravic do emisije na ravni Unije v skladu s členom 10a Direktive 2003/87/ES Evropskega parlamenta in Sveta (2) ter zlasti člena 15(3) Sklepa,
   ob upoštevanju naslednjega:

               (1)

               Člen 10a(5) Direktive 2003/87/ES določa največjo letno količino pravic, ki je podlaga za izračun brezplačno dodeljenih pravic napravam, ki niso zajete v členu 10a(3) Direktive 2003/87/ES. Ta znesek je vsota dveh elementov, ki sta opisana v točkah (a) oziroma (b) člena 10a(5) Direktive 2003/87/ES.

               (2)

               Za zagotovitev, da se ta največja letna količina pravic ne preseže, se po potrebi uporabi medsektorski korekcijski faktor, ki na enoten način zmanjša število dodeljenih pravic za vse naprave, upravičene do brezplačne dodelitve pravic.

               (3)

               V skladu s členom 15(3) Sklepa 2011/278/EU Komisija določi medsektorski korekcijski faktor, in sicer s primerjavo omejitve iz člena 10a(5) Direktive 2003/87/ES s predhodno skupno letno količino brezplačno dodeljenih pravic za vse naprave, ki so zajete v Direktivi 2003/87/ES, na ozemlju držav članic.

               (4)

               Komisija je v Sklepu 2013/448/EU (3) določila enoten medsektorski korekcijski faktor, predstavljen v členu 4 Sklepa in Prilogi II k Sklepu.

               (5)

               Sodišče je v svoji sodbi z dne 28. aprila 2016 v združenih zadevah C-191/14, C-192/14, C-295/14, C-389/14 in C-391/14 do C-393/14 ugotovilo, da Komisija pri določanju največje letne količine pravic v skladu s točko (b) člena 10a(5) Direktive 2003/87/ES ne bi smela upoštevati emisij iz dejavnosti, navedenih v Prilogi I k Direktivi 2003/87/ES od leta 2013 dalje, če te emisije izhajajo iz naprav, ki so bile vključene v sistem trgovanja s pravicami pred tem datumom. Zato je Sodišče ugotovilo, da Komisija ni določila največje letne količine pravic v skladu z zahtevami iz točke (b) člena 10a(5) Direktive 2003/87/ES in da je bil enotni medsektorski korekcijski faktor iz člena 4 Sklepa 2013/448/EU in Priloge II k Sklepu prav tako v nasprotju z navedeno določbo. Člen 4 Sklepa 2013/448/EU in Prilogo II k Sklepu je Sodišče zato razveljavilo.

               (6)

               Za izvršitev te sodbe mora Komisija ponovno izračunati največjo letno količino pravic za naprave, ki so upravičene do brezplačne dodelitve pravic v zvezi z zahtevami iz točke (b) člena 10a(5) Direktive 2003/87/ES, in posledično je treba ustrezno spremeniti enoten medsektorski korekcijski faktor.

               (7)

               Ponovni izračun količine pravic iz točke (b) člena 10a(5) Direktive 2003/87/ES je bil izveden z uporabo iste metodologije in istih podatkov kot za prvotni izračun leta 2013. Ker je Komisija prvotno upoštevala emisije, ki izhajajo iz naprav, vključenih v EU ETS pred 1. januarjem 2013, iz dejavnosti s seznama v Prilogi I k Direktivi 2003/87/ES, šele od leta 2013, jih je bilo treba v skladu s sodbo Sodišča izločiti iz izračuna največje letne količine pravic, kot je opredeljen s členom 10a(5) Direktive 2003/87/ES.

               (8)

               Komisija je kot izhodišče uporabila prvotne uradne prispevke držav članic. Nato se je posvetovala z državami članicami o njihovi predložitvi podatkov o emisijah in po potrebi zahtevala dodatna pojasnila. V skladu s členom 10a(5) so se upoštevale le naprave, za katere so države članice predložile preverjene emisije.

               (9)

               Komisija je nato iz izračuna izločila naprave, ki so šele od leta 2013 izvajale dejavnosti, zajete v Direktivi 2003/87/ES, vendar so bile že pred letom 2013 vključene v sistem za trgovanje z emisijami. Emisije iz naprav, ki so jih države članice vključile v skladu s členom 24 Direktive 2003/87/ES pred letom 2013, so bile prav tako izločene.

               (10)

               Naprave, na katere so od dne prvega zbiranja podatkov do leta 2013 vplivale bodisi strukturne spremembe, kot so združitve, delitve ali zaprtja, bodisi tehnične spremembe, tako da niso več izpolnjevale ustreznih pragovnih vrednosti iz Priloge I k Direktivi 2003/87/ES, so se še vedno upoštevale pri ponovnem izračunu, saj teh sprememb ni bilo mogoče predvideti v času zbiranja podatkov. Naprave, ki so izključene iz sistema v skladu s členom 27 Direktive 2003/87/ES, so se prav tako iz istega razloga upoštevale pri ponovnem izračunu.

               (11)

               Pri ponovnem izračunu so se upoštevale spremembe, ki so popravile napake v nacionalnih izvedbenih ukrepih držav članic za obdobje 2013–2020 in so bile izvedene do konca leta 2016, saj bi morale biti pravilne vrednosti na voljo že ob prvotnem izračunu medsektorskega korekcijskega faktorja.

               (12)

               V svoji sodbi z dne 28. aprila 2016 je Sodišče izrecno omejilo časovne učinke razglasitve neveljavnosti člena 4 Sklepa 2013/448/EU in Priloge II k Sklepu, tako da, prvič, sodba učinkuje šele 10 mesecev po datumu njene razglasitve. Medsektorski korekcijski faktor iz Sklepa 2013/448/EU je zato neveljaven od 1. marca 2017 dalje. Drugič, ukrepov, sprejetih do navedenega datuma na podlagi razveljavljenih določb, ni mogoče izpodbijati.

               (13)

               V skladu s sodbo Sodišča, ki poudarja nujne razloge pravne varnosti, ukrepi držav članic za dodelitev pravic za obdobje 2013–2020 ter vse naknadne spremembe in dopolnitve teh ukrepov, sprejete do začetka veljavnosti tega sklepa, ostanejo v veljavi. Medsektorski korekcijski faktor, določen s tem sklepom, se uporablja v sklepih, sprejetih od 1. marca 2017 dalje, ki ustvarjajo ali spreminjajo dodelitev pravic in za njihovo določitev uporabljajo medsektorski korekcijski faktor –

         SPREJELA NASLEDNJI SKLEP:
   Člen 1
   Sklep 2013/448/EU se spremeni:

               1.

               člen 4 se nadomesti z naslednjim:
               „Člen 4
               Enoten medsektorski korekcijski faktor, naveden v členu 10a(5) Direktive 2003/87/ES in določen v skladu s členom 15(3) Sklepa 2011/278/EU, je naveden v Prilogi II k temu sklepu.“;

               2.

               Priloga II se nadomesti z besedilom iz Priloge k temu sklepu.

         Člen 2
   Ta sklep začne veljati 1. marca 2017.

      V Bruslju, 24. januarja 2017

            Za Komisijo

            Predsednik

         Jean-Claude JUNCKER

      (1)  UL L 275, 25.10.2003, str. 32.

      (2)  UL L 130, 17.5.2011, str. 1.

      (3)  Sklep Komisije 2013/448/EU z dne 5. septembra 2013 v zvezi z nacionalnimi izvedbenimi ukrepi za prehodno brezplačno dodeljevanje pravic do emisije toplogrednih plinov v skladu s členom 11(3) Direktive 2003/87/ES Evropskega parlamenta in Sveta (UL L 240, 7.9.2013, str. 27).

      PRILOGA
      Priloga II k Sklepu 2013/448/EU se nadomesti z naslednjim:

            „PRILOGA II
            Vrednosti medsektorskega korekcijskega faktorja, ki se uporablja za brezplačno dodeljene pravice za naprave, ki niso zajete v členu 10a(3) Direktive 2003/87/ES, za leta 2013–2020 znašajo:

                        Leto

                        Medsektorski korekcijski faktor

                        2013

                        89,207101 %

                        2014

                        87,657727 %

                        2015

                        86,090119 %

                        2016

                        84,506152 %

                        2017

                        82,905108 %

                        2018

                        81,288476 %

                        2019

                        79,651677 %

                        2020

                        78,009186 %“


title: Sklep Sveta (SZVP) 2016/1338 z dne 4. avgusta 2016 o spremembi Sklepa (SZVP) 2015/2052 o podaljšanju mandata posebnega predstavnika Evropske unije na Kosovu (To poimenovanje ne vpliva na stališča o statusu ter je usklajeno z RVSZN 1244 (1999) in mnenjem Meddržavnega sodišča o razglasitvi neodvisnosti Kosova.)

text:
                  5.8.2016

                  SL

                  Uradni list Evropske unije

                  L 212/109

            SKLEP SVETA (SZVP) 2016/1338
      z dne 4. avgusta 2016
      o spremembi Sklepa (SZVP) 2015/2052 o podaljšanju mandata posebnega predstavnika Evropske unije na Kosovu (*)

      SVET EVROPSKE UNIJE JE –
      ob upoštevanju Pogodbe o Evropski uniji in zlasti člena 33 in člena 31(2) Pogodbe,
      ob upoštevanju predloga visokega predstavnika Unije za zunanje zadeve in varnostno politiko,
      ob upoštevanju naslednjega:

                  (1)

                  Svet je 25. januarja 2012 sprejel Sklep 2012/39/SZVP (1), s katerim je Samuela ŽBOGARJA imenoval za posebnega predstavnika Evropske unije (v nadaljnjem besedilu: PPEU) na Kosovu.

                  (2)

                  Svet je 16. novembra 2015 sprejel Sklep (SZVP) 2015/2052 (2) o podaljšanju mandata PPEU do 28. februarja 2017.

                  (3)

                  Zaradi imenovanja Samuela ŽBOGARJA na drugo funkcijo bi bilo treba za obdobje od 1. septembra 2016 do 28. februarja 2017 za novega PPEU na Kosovu imenovati Natalijo APOSTOLOVO.

                  (4)

                  Sklep (SZVP) 2015/2052 bi bilo zato treba ustrezno spremeniti.

                  (5)

                  PPEU bo svoje naloge opravljala v razmerah, ki bi se lahko poslabšale in bi lahko ovirale doseganje ciljev zunanjega delovanja Unije iz člena 21 Pogodbe –

            SPREJEL NASLEDNJI SKLEP:
      Člen 1
      Sprememba Sklepa (SZVP) 2015/2052
      Člen 1 Sklepa (SZVP) 2015/2052 se nadomesti z naslednjim:

         „Člen 1
         Posebni predstavnik Evropske unije
         1.   Mandat Samuela ŽBOGARJA kot posebnega predstavnika Evropske unije (PPEU) se podaljša do 31. avgusta 2016.
         2.   Natalija APOSTOLOVA se imenuje za PPEU na Kosovu za obdobje od 1. septembra 2016 do 28. februarja 2017.
         3.   Mandat PPEU lahko predčasno preneha, če tako odloči Svet na predlog visokega predstavnika Unije za zunanje zadeve in varnostno politiko (VP).“

      Člen 2
      Začetek veljavnosti
      Ta sklep začne veljati na dan sprejetja.

         V Bruslju, 4. avgusta 2016

               Za Svet

               Predsednik

            M. LAJČÁK

         (*)  To poimenovanje ne vpliva na stališča o statusu ter je usklajeno z RVSZN 1244 (1999) in mnenjem Meddržavnega sodišča o razglasitvi neodvisnosti Kosova.

         (1)  Sklep Sveta 2012/39/SZVP z dne 25. januarja 2012 o imenovanju posebnega predstavnika Evropske unije na Kosovu (UL L 23, 26.1.2012, str. 5).

         (2)  Sklep Sveta (SZVP) 2015/2052 z dne 16. novembra 2015 o podaljšanju mandata posebnega predstavnika Evropske unije na Kosovu (UL L 300, 17.11.2015, str. 22).


title: Sklep Sveta z dne 18. marca 2014 o imenovanju in zamenjavi članov upravnega odbora Evropskega centra za razvoj poklicnega usposabljanja

text:
               21.3.2014

               SL

               Uradni list Evropske unije

               C 82/2

      SKLEP SVETA

   z dne 18. marca 2014
   o imenovanju in zamenjavi članov upravnega odbora Evropskega centra za razvoj poklicnega usposabljanja
   2014/C 82/02
   SVET EVROPSKE UNIJE JE –
   ob upoštevanju Uredbe Sveta (EGS) št. 337/75 z dne 10. februarja 1975 o ustanovitvi Evropskega centra za razvoj poklicnega usposabljanja in zlasti člena 4 Uredbe (1),
   ob upoštevanju predloga za imenovanje v skupini predstavnikov delavcev, ki ga je Komisija predložila Svetu,
   ob upoštevanju naslednjega:

               (1)

               Svet je s sklepom z dne 16. julija 2012 (2) imenoval člane upravnega odbora Evropskega centra za razvoj poklicnega usposabljanja za obdobje od 18. septembra 2012 do 17. septembra 2015.

               (2)

               Zapolniti je bilo treba mesto hrvaškega člana –

         SPREJEL NASLEDNJI SKLEP:
   Edini člen
   Za članico upravnega odbora Evropskega centra za razvoj poklicnega usposabljanja se za preostanek mandata, tj. do 17. septembra 2015, imenuje:

                  PREDSTAVNIKI ORGANIZACIJ DELAVCEV:

               HRVAŠKA

               Dijana ŠOBOTA

               izvršilna sekretarka za mednarodno sodelovanje in izobraževanje

               SSSH

      V Bruslju, 18. marca 2014

            Za Svet

            Predsednik

         E. VENIZELOS

      (1)  UL L 39, 13.2.1975, str. 1.

      (2)  UL C 228, 31.7.2012, str. 3.


title: 2007/741/ES: Sklep Komisije z dne 8. novembra 2007 o spremembi Sklepa 2007/102/ES o sprejetju delovnega načrta za 2007 za izvajanje programa ukrepov Skupnosti na področju javnega zdravja (2003–2008), vključno z letnim programom dela za donacije (Besedilo velja za EGP)

text:
               17.11.2007

               SL

               Uradni list Evropske unije

               L 300/73

      SKLEP KOMISIJE

   z dne 8. novembra 2007
   o spremembi Sklepa 2007/102/ES o sprejetju delovnega načrta za 2007 za izvajanje programa ukrepov Skupnosti na področju javnega zdravja (2003–2008), vključno z letnim programom dela za donacije
   (Besedilo velja za EGP)
   (2007/741/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti in zlasti člena 152(1) Pogodbe,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (1), in zlasti člena 110 Uredbe,
   ob upoštevanju Sklepa št. 1786/2002/ES Evropskega parlamenta in Sveta z dne 23. septembra 2002 o sprejetju programa ukrepov Skupnosti na področju javnega zdravja (2003–2008) (2) in zlasti člena 8(1) Sklepa,
   ob upoštevanju Sklepa Komisije 2004/858/ES z dne 15. decembra 2004 o ustanovitvi izvajalske agencije, poimenovane „Izvajalska agencija za program javnega zdravja“, za upravljanje dejavnosti Skupnosti na področju javnega zdravja – v skladu z Uredbo Sveta (ES) št. 58/2003 (3), in zlasti člena 6 Sklepa,
   ob upoštevanju naslednjega:

               (1)

               Delovni načrt za leto 2007 je bil sprejet 12. februarja 2007.

               (2)

               Razpoložljivi proračun za leto 2007 (obveznosti) je bil ocenjen na 40 000 000 EUR. Prispevek držav EGS/Efta je bil ocenjen na 912 000 EUR. Prispevek ene države prosilke (Turčije) je bil ocenjen na 958 000 EUR. Celotni proračun za leto 2007 je bil ocenjen na 41 870 000 EUR. Okvirni celotni znesek za razpis za predloge je bil ocenjen na 33 888 000 EUR. Okvirni celotni znesek za javni razpis je bil ocenjen na 4 064 000 EUR.

               (3)

               Prispevek držav EGS/Efta je znašal 884 640 EUR. Prispevek ene države prosilke (Turčije) je znašal 957 697 EUR. Nekdanje države kandidatke Bolgarija, Češka, Estonija, Madžarska, Litva, Romunija in Slovenija so v program za javno zdravje na podlagi širitvenih protokolov prispevale 7 133 382,18 EUR, od katerih so v prejšnjih letih v zgoraj omenjeni program prispevale 1 226 395,90 EUR. Zato je v letu 2007 za financiranje dejavnosti še vedno na voljo 5 906 986,28 EUR.

               (4)

               Celotni razpoložljivi proračun za leto 2007 znaša tako 47 749 323,28 EUR. Celotni znesek za razpis za predloge znaša 37 888 963 EUR. Celotni znesek za javni razpis znaša 5 324 000 EUR.

               (5)

               Sprva predvidene dejavnosti v sodelovanju z OECD v letu 2007 bodo prestavljene v leto 2008, zato je del proračuna, namenjen financiranju sporazumov o neposrednih donacijah z OECD, zdaj na voljo za druge dejavnosti v letu 2007. Tri dejavnosti so predvidene v sodelovanju s Svetovno zdravstveno organizacijo (WHO) in ena v sodelovanju z Mednarodno agencijo za raziskave raka (IARC) v celotnem znesku 2 550 000 EUR, namesto sprva ocenjenega zneska 2 032 000 EUR.

               (6)

               Ker je na voljo višji proračun, je treba spremeniti delovni načrt za leto 2007, da bo financirano večje število javnih naročil, projektov iz razpisa za predloge za leto 2007 ter sporazumov o neposrednih donacijah z mednarodnimi organizacijami.

               (7)

               Ker v končnem proračunu za leto 2007 postavki 17 03 01 01 ni bila dodeljena ustrezna višina sredstev, je bil v začetku proračunskega leta ustrezen znesek prestavljen iz proračunske postavke 17 03 06 v postavko 17 03 01 01.

               (8)

               Stroški upravnega poslovodenja programa so kriti iz proračunske postavke 17 01 04 02 (4).

               (9)

               Odbor za program javnega zdravja je dal pozitivno mnenje k temu osnutku sklepa.

               (10)

               Sklep Komisije 2007/102/ES (5) je zato treba ustrezno spremeniti –

         SKLENILA:
   Edini člen
   Priloga I k Sklepu 2007/102/ES se spremeni:

               1.

               Točka 1.2 (Sredstva) se nadomesti z naslednjim:
               „Sprememba proračuna št. 1/2007 v višini 38 800 000 EUR za operativna sredstva iz proračunske postavke 17 03 01 01 in v višini 1 200 000 EUR za upravna sredstva iz proračunske postavke 17 01 04 02.
               Proračunska vrstica za upravna sredstva v zvezi z Izvajalsko agencijo za javno zdravje je 17 01 04 30.
               Odobreni proračun za leto 2007 (obveznosti) znaša 40 000 000 EUR.
               Proračun za operativna sredstva znaša 38 800 800 EUR. Proračun za upravna sredstva znaša 1 200 000 EUR.
               K temu proračunu se doda:

                           —

                           prispevek držav EGS/Efta v višini 884 640 EUR,

                           —

                           prispevek ene države prosilke (Turčije): ocenjen na 957 697 EUR,

                           —

                           prispevek nekdanjih držav kandidatk Bolgarije, Češke, Estonije, Madžarske, Litve, Romunije in Slovenije v višini 5 906 986,28 EUR.

                     Celotni proračun za leto 2007 znaša tako 4 749 323,28 EUR. Ta vključuje sredstva operativnega proračuna ter sredstva za tehnično in upravno pomoč:

                           —

                           celoten operativni proračun je ocenjen na 46 416 963,28 EUR,

                           —

                           celoten upravni proračun je ocenjen na 1 332 360 EUR.

                     Po predlogu se za javne razpise porabi 5 324 000 EUR operativnega proračuna, za neposredne donacije za mednarodne organizacije pa 2 550 000 EUR.
               Okvirni celotni znesek za razpis za predloge je ocenjen na 37 888 963 EUR.
               Pri razporeditvi donacij za razpis za predloge bodo prizadevanja usmerjena k ravnotežju med različnimi področji programa ob upoštevanju kakovosti in števila prejetih predlogov, razen v primeru izrednih razmer na področju javnega zdravja (npr. pandemije gripe), ki dovoljujejo prerazporeditev sredstev. Če bodo sredstva operativnega proračuna na voljo tudi ob koncu leta 2007, bodo prerazporejena v financiranje donacij, izbranih z razpisom za predloge za leto 2007.“

               2.

               V točki 2.1 (Poziv za zbiranje predlogov)

                           —

                           se četrti odstavek nadomesti z naslednjim:

                              „Okvirni celotni znesek za razpis za predloge je ocenjen na 37 888 963 EUR.“

                           —

                           Deveti odstavek se nadomesti z naslednjim:

                              „Poudariti je treba, da lahko okvirni znesek finančnega prispevka Skupnosti za projekte, izbrane v začetni fazi pogajanj, kot rezultat pogajanj odstopa za – 20 % do + 10 %.“

               3.

               V točki 2.2 (Javni razpisi) se prvi odstavek nadomesti z naslednjim:
               „Naročila storitev se morajo financirati iz proračunskih postavk 17 03 01 01 in 17 01 04 02. Celotni okvirni znesek za javne razpise bi tako znašal največ 5 324 000 EUR.“

               4.

               Točka 2.3.1 (Področja sodelovanja v letu 2007) se nadomesti z naslednjim:
               „V skladu s členom 11 Sklepa o programu se bo med izvajanjem programa spodbujalo sodelovanje z mednarodnimi organizacijami, pristojnimi za področje javnega zdravja, in državami Evropskega gospodarskega prostora (EGP) v sodelovanju s službami Komisije, ki se ukvarjajo z enakimi temami.
               Sodelovanje s Svetovno zdravstveno organizacijo (WHO)
               Sodelovanje z WHO se bo izvajalo v skladu s:

                           —

                           „Sporazumom med Združenimi narodi in Evropsko skupnostjo o načelih za financiranje ali sofinanciranje programov in projektov, ki jih urejajo Združeni narodi, s strani Skupnosti“, ki je začel veljati 9. avgusta 1999, ter Sporazumom med Evropsko skupnostjo in Združenimi narodi o klavzuli preverjanja, ki je začela veljati 1. januarja 1995, z vsemi spremembami,

                           —

                           izmenjavo pisem med WHO in Evropsko komisijo v zvezi z okrepitvijo sodelovanja (vključno z memorandumom o okviru ter dogovoru o sodelovanju med WHO in Evropsko komisijo, ki je del izmenjave pisem),

                           —

                           finančno pomočjo Evropske komisije za dejavnosti WHO, ki se, če ni izjemoma dogovorjeno drugače, zagotovi v skladu z Okvirnim finančnim in upravnim sporazumom med Evropsko skupnostjo in Združenimi narodi, ki je začel veljati 29. aprila 2003 (in h kateremu je WHO pristopila 11. decembra 2003).

                     Po razpravi so bile določena prioritetna področja: podnebne spremembe/okolje, spremljanje prehranjevanja in telesne dejavnosti ter duševno zdravje.

                           —

                           Podnebne spremembe/okolje in informacije o zdravju za uvedbo orodja za podporo pri odločanju na podlagi podnebnih informacij kot sistema EU za opozarjanje glede vročinske nevarnosti v zvezi z zdravjem za napovedovanje vročinskih obdobij v Evropi.

                           —

                           Spremljanje prehranjevanja in telesne dejavnosti za povezovanje podatkovnih baz, posodobitev njihove vsebine in zagotovitev tehnične podpore državam članicam za standardizacijo in nadzor kakovosti informacij, ki jih pridobita Komisija in WHO.

                           —

                           Duševno zdravje. Za predstavitev izkušenj in pobud glede spodbujanja duševnega zdravja, preprečevanja duševnih motenj in socialnega vključevanja bolnikov z duševnimi boleznimi v državah na nacionalnih, regionalnih in lokalnih ravneh, določitev in podpora verodostojnih predstavnikov v zdravstvenem sektorju in določitev pomanjkljivih dokazov na področjih, kjer obstaja potreba za nadaljnje raziskave.

                     Sprejeti ukrepi se ne bodo prekrivali ali podvojevali z drugimi ukrepi, ki jih financira Skupnost, zlasti z ukrepi, ki so financirani iz javnega zdravstvenega programa.
               Sodelovanje z Mednarodno agencijo za raziskave raka (IARC), pridruženo WHO
               Z IARC je predvideno ločeno pogajanje glede projekta za pripravo Evropske prospektivne študije o prehranjevanju in raku (EPIC) ter Evropske mreže registrov raka (ENCR) za posodobitev Evropskega kodeksa proti raku in pripravo karte umrljivosti zaradi raka v Evropski uniji z uporabo najnovejših podatkov o umrljivosti. (6)

               5.

               Točka 2.3.2 (Financiranje) se nadomesti z naslednjim:
               „Financiranje za ukrepe z zgoraj navedenimi mednarodnimi organizacijami se lahko izvaja samo prek sporazumov o dodelitvi neposrednih donacij. Sporazumi o neposrednih donacijah bodo povečali sinergijo in sodelovanje med Evropsko komisijo in mednarodnimi organizacijami, kadar se ukrepi skupno izvajajo. Te organizacije imajo posebne zmogljivosti, povezane z njihovimi posebnimi nalogami in pristojnostmi, zaradi katerih so usposobljene za izvajanje nekaterih ukrepov iz tega delovnega programa in za katere sporazumi o neposrednih donacijah veljajo za najustreznejši postopek.
               Znesek finančnega prispevka lahko znaša do 60 % upravičenih stroškov zadevnih projektov na organizacijo. Komisija bo v vsakem posameznem primeru določila najvišji odstotek donacije, ki bo dodeljena.
               Sporazumi o neposrednih donacijah se financirajo iz proračunske postavke 17 03 01 01; okvirni znesek za neposredne donacije je ocenjen na 2 550 000 EUR. Ta znesek se lahko poveča glede na neporabljena sredstva iz operativnega proračuna.“

      V Bruslju, 8. novembra 2007

            Za Komisijo

         Markos KYPRIANOU

            Član Komisije

      (1)  UL L 248, 16.9.2002, str. 1. Uredba, kakor je bila nazadnje spremenjena z Uredbo (ES, Euratom) št. 1995/2006 (UL L 390, 30.12.2006, str. 1).

      (2)  UL L 271, 9.10.2002, str. 1. Sklep, kakor je bil spremenjen s Sklepom št. 786/2004/ES (UL L 138, 30.4.2004, str. 7).

      (3)  UL L 369, 16.12.2004, str. 73.

      (4)  Sprememba proračuna št. 1, UL L 124, 15.5.2007, str. 1.

      (5)  UL L 46, 16.2.2007, str. 27.

      (6)  http://ec.europa.eu/health/ph_international/int_organisations/who_en.htm“


title: Sklep Sveta z dne 6. decembra 2007 o pristopu Bolgarije in Romunije h Konvenciji, pripravljeni na podlagi člena K.3 Pogodbe o Evropski uniji, o zaščiti finančnih interesov Evropskih skupnosti, k Protokolu z dne 27. septembra 1996 , k Protokolu z dne 29. novembra 1996 in k Drugemu protokolu z dne 19. junija 1997

text:
               12.1.2008

               SL

               Uradni list Evropske unije

               L 9/23

      SKLEP SVETA

   z dne 6. decembra 2007
   o pristopu Bolgarije in Romunije h Konvenciji, pripravljeni na podlagi člena K.3 Pogodbe o Evropski uniji, o zaščiti finančnih interesov Evropskih skupnosti, k Protokolu z dne 27. septembra 1996, k Protokolu z dne 29. novembra 1996 in k Drugemu protokolu z dne 19. junija 1997
   (2008/40/PNZ)
   SVET EVROPSKE UNIJE JE –
   ob upoštevanju Pogodbe o Evropski uniji,
   ob upoštevanju Akta o pristopu iz leta 2005 in zlasti člena 3(4) Akta,
   ob upoštevanju priporočila Komisije,
   ob upoštevanju mnenja Evropskega parlamenta (1),
   ob upoštevanju naslednjega:

               (1)

               Konvencija, pripravljena na podlagi člena K.3 Pogodbe o Evropski uniji, o zaščiti finančnih interesov Evropskih skupnosti (2) (v nadaljnjem besedilu „Konvencija“), je bila podpisana 26. julija 1995 in je začela veljati 17. oktobra 2002.

               (2)

               Konvencija je bila dopolnjena s Protokolom, pripravljenim na podlagi člena K.3 Pogodbe o Evropski uniji, h Konvenciji o zaščiti finančnih interesov Evropskih skupnosti (3) (v nadaljnjem besedilu „Protokol z dne 27. septembra 1996“), ki je bil podpisan v Bruslju dne 27. septembra 1996, ter s Protokolom, pripravljenim na podlagi člena K.3 Pogodbe o Evropski uniji, o razlagi Konvencije o zaščiti finančnih interesov Evropskih skupnosti s predhodnim odločanjem Sodišča Evropskih skupnosti (4) (v nadaljnjem besedilu „Protokol z dne 29. novembra 1996“), ki je bil podpisan v Bruslju dne 29. novembra 1996. Oba protokola sta začela veljati 17. oktobra 2002.

               (3)

               Konvencija je bila nadalje dopolnjena z Drugim protokolom, pripravljenim na podlagi člena K.3 Pogodbe o Evropski uniji, h Konvenciji o zaščiti finančnih interesov Evropskih skupnosti (5) (v nadaljnjem besedilu „Drugi protokol z dne 19. junija 1997“), ki je bil podpisan v Bruslju dne 19. junija 1997; ta protokol še ni začel veljati.

               (4)

               V členu 3(3) Akta o pristopu iz leta 2005 je določeno, da Bolgarija in Romunija pristopita h konvencijam in protokolom, naštetim v Prilogi I k Aktu o pristopu iz leta 2005, ki vključujejo med drugim tudi Konvencijo, Protokol z dne 27. septembra 1996, Protokol z dne 29. novembra 1996 in Drugi protokol z dne 19. junija 1997. Za Bolgarijo in Romunijo začnejo konvencije in protokoli, našteti v Prilogi I k Aktu o pristopu iz leta 2005, veljati na dan, ki ga določi Svet –

         SKLENIL:
   Člen 1
   Besedila Konvencije, Protokola z dne 27. septembra 1996, Protokola z dne 29. novembra 1996 in Drugega protokola z dne 19. junija 1997, pripravljena v bolgarskem in romunskem jeziku (6), so verodostojna pod enakimi pogoji kot njihove druge jezikovne različice.
   Člen 2
   1.   Konvencija, Protokol z dne 27. septembra 1996 in Protokol z dne 29. novembra 1996 začnejo za Bolgarijo in Romunijo veljati prvi dan prvega meseca, ki sledi datumu sprejetja tega sklepa, razen če začnejo v Bolgariji in Romuniji veljati že pred tem dnem.
   2.   Drugi protokol z dne 19. junija 1997 začne za Bolgarijo in Romunijo veljati istega dne, kot začne ta protokol veljati za državo, ki je bila na dan, ko je Svet sprejel akt o pripravi tega protokola (7), članica Evropske unije, in ki zadnja pošlje uradno obvestilo iz člena 16(2) Protokola.
   Člen 3
   Ta sklep začne veljati dan po objavi v Uradnem listu Evropske unije.

      V Bruslju, 6. decembra 2007

            Za Svet

            Predsednik

         A. COSTA

      (1)  Mnenje z dne 23. oktobra 2007 (še ni objavljeno v Uradnem listu).

      (2)  UL C 316, 27.11.1995, str. 49.

      (3)  UL C 313, 23.10.1996, str. 2.

      (4)  UL C 151, 20.5.1997, str. 2.

      (5)  UL C 221, 19.7.1997, str. 12.

      (6)  Bolgarska in romunska besedila Konvencije in protokolov k njej bodo naknadno objavljena v Posebni izdaji UL.

      (7)  Akt Sveta z dne 19. junija 1997 o pripravi Drugega protokola h Konvenciji o zaščiti finančnih interesov Evropskih skupnosti (UL C 221, 19.7.1997, str. 11).


title: 2008/587/ES,Euratom: Sklep Evropskega parlamenta z dne 18. junija 2008 o spremembi Sklepa 94/262/ESPJ, ES, Euratom o pravilih in splošnih pogojih, ki urejajo opravljanje funkcije varuha človekovih pravic

text:
               17.7.2008

               SL

               Uradni list Evropske unije

               L 189/25

      SKLEP EVROPSKEGA PARLAMENTA

   z dne 18. junija 2008
   o spremembi Sklepa 94/262/ESPJ, ES, Euratom o pravilih in splošnih pogojih, ki urejajo opravljanje funkcije varuha človekovih pravic
   (2008/587/ES, Euratom)
   EVROPSKI PARLAMENT JE –
   ob upoštevanju Pogodbe o ustanovitvi Evropske skupnosti in zlasti člena 195(4) Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 107d(4) Pogodbe,
   ob upoštevanju osnutka sklepa, ki ga je Evropski parlament odobril 22. aprila 2008 (1), ter sprejete resolucije in odobrenih sprememb z dne 18. junija 2008 (2),
   ob upoštevanju mnenja Komisije,
   s soglasjem Sveta (3),
   ob upoštevanju naslednjega:

               (1)

               Listina Evropske unije o temeljnih pravicah priznava pravico do dobrega upravljanja kot temeljno pravico državljanov Unije.

               (2)

               Zaupanje državljanov v sposobnost varuha človekovih pravic, da vodi temeljite in nepristranske preiskave v domnevnih primerih slabega upravljanja, je bistveno za uspeh dejavnosti varuha človekovih pravic.

               (3)

               Zaželeno je, da se Statut varuha človekovih pravic prilagodi in tako odpravi kakršna koli morebitna negotovost glede sposobnosti varuha človekovih pravic, da vodi temeljite in nepristranske preiskave v domnevnih primerih slabega upravljanja.

               (4)

               Zaželeno je, da se Statut varuha človekovih pravic prilagodi, da bi omogočili morebitni razvoj zakonskih določb ali sodne prakse v zvezi z ukrepanjem organov, pisarn in agencij Evropske unije v primerih pred Sodiščem.

               (5)

               Zaželeno je, da se Statut varuha človekovih pravic prilagodi, da bi upoštevali spremembe, nastale v zadnjih letih, glede vloge institucij in organov EU v boju proti goljufijam zoper finančne interese Evropske unije, zlasti ustanovitev Evropskega urada za boj proti goljufijam (OLAF), in tako omogočili varuhu človekovih pravic, da te institucije ali organe obvesti o vseh informacijah, ki sodijo v njihovo pristojnost.

               (6)

               Zaželeno je, da se sprejmejo ukrepi, da se varuhu človekovih pravic omogoči vzpostavitev sodelovanja s podobnimi institucijami na nacionalni in mednarodni ravni ter z nacionalnimi ali mednarodnimi institucijami, čeprav imajo večje pristojnosti kakor Evropski varuh človekovih pravic, na primer varstvo človekovih pravic, saj bi takšno sodelovanje lahko pozitivno prispevalo k bolj učinkoviti dejavnosti varuha človekovih pravic.

               (7)

               Pogodba o ustanovitvi Evropske skupnosti za premog in jeklo je prenehala veljati leta 2002 –

         SKLENIL:
   Člen 1
   Spremembe k Sklepu 94/262/ESPJ, ES, Euratom
   Sklep Evropskega parlamenta 94/262/ESPJ, ES, Euratom (4) se spremeni:

               1.

               v prvem sklicevanju se črtajo besede „člena 20d(4) Pogodbe o ustanovitvi Evropske skupnosti za premog in jeklo“;

               2.

               tretja uvodna izjava se nadomesti z naslednjim:
               „ker mora imeti varuh človekovih pravic, ki lahko deluje tudi na lastno pobudo, dostop do vseh sredstev, potrebnih za opravljanje svojih nalog; ker so zato institucije in organi Skupnosti dolžni varuhu človekovih pravic na njegovo zahtevo posredovati vse informacije, ki jih od njih zahteva, in brez poseganja v dolžnost varuha človekovih pravic, da takih informacij ne razkrije; ker bi bilo treba dostop do tajnih informacij ali dokumentov, zlasti do dokumentov občutljive narave v smislu člena 9 Uredbe (ES) št. 1049/2001 (5), dovoliti ob spoštovanju predpisov o varnosti zadevne institucije ali organa Skupnosti; ker bi morale institucije ali organi, ki posredujejo zaupne informacije ali dokumente iz prvega pododstavka člena 3(2), o zaupnosti teh informacij ali dokumentov obvestiti varuha človekovih pravic; ker bi se moral varuh človekovih pravic za namene izvajanja predpisov, določenih v prvem pododstavku člena 3(2), vnaprej dogovoriti z zadevno institucijo ali organom o pogojih za ravnanje s tajnimi informacijami ali dokumenti in drugimi podatki, za katere velja obveznost varovanja poslovne skrivnosti; ker varuh človekovih pravic, kadar meni, da zahtevane pomoči ne bo dobil, to sporoči Evropskemu parlamentu, ki ustrezno ukrepa;

               3.

               v členu 1(1) se črtajo besede „členom 20d(4) Pogodbe o ustanovitvi Evropske skupnosti za premog in jeklo“;

               4.

               člen 3(2) se nadomesti z naslednjim:
               „2.   Institucije in organi Skupnosti morajo varuhu človekovih pravic posredovati vse informacije, ki jih od njih zahteva, in mu omogočiti dostop do zadevnih spisov. Dostop do tajnih informacij ali dokumentov, zlasti do dokumentov občutljive narave v smislu člena 9 Uredbe (ES) št. 1049/2001, se dovoli ob spoštovanju predpisov o varnosti zadevne institucije ali organa Skupnosti.
               Institucije ali organi, ki posredujejo zaupne informacije ali dokumente iz prejšnjega pododstavka, o zaupnosti teh informacij ali dokumentov obvestijo varuha.
               Varuh človekovih pravic se za namene izvajanja predpisov, določenih v prvem pododstavku, vnaprej dogovori z zadevno institucijo ali organom o pogojih za ravnanje s tajnimi informacijami ali dokumenti in drugimi podatki, za katere velja obveznost varovanja poslovne skrivnosti.
               Dostop do dokumentov, ki izhajajo iz države članice in so z zakonom ali predpisom opredeljeni za tajne, smejo zadevne institucije ali organi dovoliti le, če je država članica v to predhodno privolila.
               Dostop do drugih dokumentov, ki izhajajo iz države članice, pa dovolijo po tem, ko so zadevno državo članico s tem seznanili.
               V obeh primerih in v skladu s členom 4 varuh človekovih pravic ne sme širiti vsebine takih dokumentov.
               Uradniki in drugi uslužbenci institucij in organov Skupnosti morajo na zahtevo varuha človekovih pravic pričati; še naprej jih obvezujejo ustrezne določbe Kadrovskih predpisov, zlasti dolžnost poslovne skrivnosti.“;

               5.

               člen 4 se nadomesti z naslednjim:
               „Člen 4
               1.   Varuh človekovih pravic in njegovo osebje, za katerega se uporabljata člen 287 Pogodbe o ustanovitvi Evropske skupnosti in člen 194 Pogodbe o ustanovitvi Evropske skupnosti za atomsko energijo, ne smejo širiti informacij ali dokumentov, ki so jih pridobili med preiskavami. Brez poseganja v odstavek 2 še zlasti ne smejo širiti tajnih informacij ali dokumentov, poslanih varuhu človekovih pravic, predvsem dokumentov občutljive narave v smislu člena 9 Uredbe (ES) št. 1049/2001, ali dokumentov s področja uporabe zakonodaje Skupnosti o varstvu osebnih podatkov ter vseh informacij, ki bi lahko škodile pritožniku ali drugim vpletenim osebam.
               2.   Če se varuh človekovih pravic med preiskavami seznani z dejstvi, ki se po njegovem mnenju nanašajo na kazensko pravo, prek stalnih predstavništev držav članic pri Evropskih skupnostih takoj obvesti pristojne nacionalne organe in – če zadeva spada v njihovo pristojnost – pristojno institucijo, organ ali službo za boj proti goljufijam; po potrebi varuh obvesti tudi institucijo ali organ Skupnosti, pod katero zadevni uradnik ali uslužbenec spada in ki lahko uporabi drugi odstavek člena 18 Protokola o privilegijih in imunitetah Evropskih skupnosti. Varuh človekovih pravic lahko pristojno institucijo ali organ Skupnosti obvesti tudi o dejstvih, ki z vidika discipline vnašajo dvom v obnašanje katerega od njihovih uslužbencev.“;

               6.

               vstavi se člen 4a:
               „Člen 4a
               Varuh človekovih pravic in njegovo osebje obravnavajo zahteve za dostop javnosti do dokumentov, razen dokumentov iz člena 4(1), v skladu s pogoji in omejitvami iz Uredbe (ES) št. 1049/2001.“;

               7.

               člen 5 se nadomesti z naslednjim:
               „Člen 5
               1.   Varuh človekovih pravic lahko, kolikor to prispeva k učinkovitejšim raziskavam ter boljši zaščiti pravic in interesov oseb, ki se pri njem pritožijo, sodeluje z istovrstnimi organi v določenih državah članicah, in sicer pod pogojem, da ravna skladno z veljavno nacionalno zakonodajo. Varuh človekovih pravic pri tem ne sme zahtevati dokumentov, do katerih na podlagi člena 3 sicer nima dostopa.
               2.   Varuh človekovih pravic lahko v okviru svojih nalog, določenih v členu 195 Pogodbe o ustanovitvi Evropske skupnosti in členu 107d Pogodbe o ustanovitvi Evropske skupnosti za atomsko energijo, in z izogibanjem podvajanju svojih dejavnosti z dejavnostmi drugih institucij ali organov pod enakimi pogoji sodeluje z institucijami in organi držav članic, pristojnimi za spodbujanje in varstvo temeljnih pravic.“

         Člen 2
   Ta sklep se objavi v Uradnem listu Evropske unije.
   Člen 3
   Ta sklep začne veljati štirinajst dni po objavi v Uradnem listu Evropske unije.

      V Strasbourgu, 18. junija 2008

            Za Evropski parlament

            Predsednik

         H.-G. PÖTTERING

      (1)  Še ni objavljeno v Uradnem listu.

      (2)  Še ni objavljeno v Uradnem listu.

      (3)  Sklep Sveta z dne 12. junija 2008.

      (4)  UL L 113, 4.5.1994, str. 15.

      (5)  Uredba (ES) št. 1049/2001 Evropskega parlamenta in Sveta z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43).“;